Padrão: Tanda Misi Kristianisasi Portugis Ke Melaka

Tanggapan bahawa penjajahan Portugis ke atas Melaka 1511 bukan untuk menyebarkan agama Kristian adalah salah. Raja Manuel I memang memperkenankan pelayaran kapal Portugis ke Melaka untuk misi 3G (Gold, Gospel & Glory).

Raja Manuel I bertitah kepada Diogo Lopes de Sequeira bahawa setiap kapal Portugis yang tiba, mendarat dan berlabuh di setiap persinggahan mereka supaya menegakkan “padrão” atau tiang batu (pillar-stones) yang padanya memiliki salib dan juga jata kerajaan baginda.

Sebelum Portugis tiba dan menguasai jajahan beriklim tropika seperti Brazil dan India, tiang batu atau padrão mereka diperbuat daripada kayu.

Namun apabila ia didapati cepat rosak akibat pengaruh iklim dan cuaca masa tu, ia ditukar kepada tiang yang diperbuat daripada batu.

Ini ialah Padrão Sunda Kelapa, antara tiang batu terawal di Nusantara selepas Melaka 1511, mungkin paling hampir rupanya dengan tiang batu asal di Melaka. Ditemukan pada 1918 di Jakarta, ia ditegakkan selepas kerajaan Sunda memeterai perjanjian dengan Portugis pada 1522.

Untuk itu, dalam pelayaran Diogo Lopes ke Melaka, kapalnya singgah di Pedir. Portugis menegakkan sebuah tiang batu di tempat mereka berdiri dan bertemu wakil Raja Pedir.

Berdasarkan catatan Portugis ini, padrão di Pedir 1509 ini mungkin pertama seumpamanya di Nusantara.

Dipendekkan cerita, Portugis pun menjajah Melaka sejak 1511. Padrão tanda ketibaan & penguasaan kerajaan Kristian Portugal di Melaka, walaupun tak dapat didirikan pada 1509 kerana tercetusnya insiden serangan dan penangkapan rombongan Portugis, ia didirikan selepas 1511.

Ini peta terawal Melaka yang ditemukan wujud selepas penjajahan Portugis ke atas Melaka pada 1511. Gaspar Correa telah melakarkan peta Melaka ini sekitar 1520. Perhatikan kedudukan padrão di Melaka. Ia terletak di seberang sungai Melaka, dalam kawasan Kg. Jawa hari ini.

Ini pula peta lakaran oleh Eredia pada 1604. Ia jelas menunjukkan bahawa tembok kota A Famosa telah dibesarkan berbanding ketika 1520. Perhatikan kedudukan salib padrão yang telah ditegakkan pula di kawasan pantai atau beting pasir bertentangan dengan Pulau Jawa.

Ini secara tidak langsung menyatakan pada pelayar-pelayar dan kapal-kapal yang berlabuh di Melaka selepas itu bahawa Melaka dan lautnya termasuk Pulau Melaka, Pulau Jawa (kini telah ditambak) dan Pulau Upeh adalah di bawah penguasaan Portugis.

Padrão ini juga kemungkinan diletakkan di kedudukan tersebut kerana Pelabuhan Melaka asalnya mereka bermula dari Pulau Melaka, menganjur dari Pulau Jawa hinggalah ke Pulau Upeh, penuh dengan kapal-kapal berlabuh, kerana kawasan ini kedalamannya sesuai untuk kapal besar.

Begitu juga pada peta Melaka terawal oleh Belanda ini, bersandarkan catatan oleh Cornelis Matelief de Jonge, laksamana Belanda yang terlibat dalam serangan ke atas Portugis di Melaka sejak 1606 lagi (serangan dan pengepungan yang gagal). Perhatikan “dit Chrys” pada E.

Peta ini juga mungkin digunakan lepas 1641 kerana padanya berkibar bendera Belanda di penjuru bandar Melaka, tanda Belanda telah menguasai Melaka.

Jelas, padrão Portugis tetap kekal. Misi kristianisasi ke atas Melaka kekal walaupun Melaka bertukar tangan kepada Belanda.

Peta Melaka beserta persisiran pantai Melaka yang bersandarkan catatan Eredia pada 1613 ini lebih jelas menggambarkan kedudukan padrão Melaka dan Pulau Jawa (Ilha das Naos). Ia juga digelar Ship’s Island kerana banyak kapal berlabuh di situ sebum memasuki Pelabuhan Melaka.

Manuel de Faria Sousa yang melakar peta Melaka 1630 ini pula menonjolkan kembali dua padrão milik Portugis yang ditegakkan di Melaka, satu di tempat asalnya atas darat, dan kedua padrão di laut. Ia antara lakaran pertama dan terawal Melaka dengan dua padrão yang ditemui.

Diambil dari Livro do Estado da India Oriental, peta oleh Pedro Barreto de Resende pada tahun 1641 ini memaparkan 2 padrão itu dengan lebih jelas. Ia memaparkan tiang salib yang ditegakkan pada pantai yang menganjur ke Pelabuhan Melaka, dan padrão asal yang “ditambah baik”.

Perhatikan struktur putih berpalang sebelah padrão pertama. Ia berkemungkinan adalah palang untuk pelaksanaan hukuman gantung. Menjelang tahun-tahun akhir Portugis di Melaka, mereka kerap diserang di laut oleh “lanun”, sentiasa diserang dari arah Naning, Johor dan Pahang. 16/21

Palang hukuman gantung atau “gallows” paling sesuai diletakkan bersebelahan padrão kerana pada padrão ini juga, selain lambang salib dan jata kerajaan, ia seringkali dijadikan tempat mengumumkan dekri, notis, pengumuman undang-undang dan pelaksanaan hukuman.

“Pelanunan” ini sebenarnya adalah siri sabotaj dan serangan balas dendam secara gerila oleh Orang Selat dan Melayu dari luar Melaka. Ia merupakan ancaman berterusan sejak Melaka jatuh ke tangan Portugis. Aktiviti pelanunan amat aktif di Selat Melaka sejak 1540 hingga 1640.

Namun aktiviti “pelanunan”, subversif dan serangan gerila ini lebih aktif sejak pertengahan 1540. Sumpahan Portugis menduduki Melaka malah lebih teruk lagi akibat wujudnya konflik dalaman antara pembesar mereka hinggalah Portugis jatuh ke tangan Belanda pada 1641.

Jadi, pengumuman sabit kesalahan dan pelaksanaan hukuman m.ati dek jenayah sivil dan penentangan terhadap Portugal atas nama agama dan raja amat relevan dan ironi diadakan bersebelahan lambang penguasaan dan pengaruh Portugis, iaitu betul-betul di sebelah padrão Melaka itu.

Apapun, kewujudan padrão yang lengkap dengan salib dan jata negara baik kerajaan Portugis, mahupun Belanda itu jelas menonjolkan justifikasi penjajahan mereka ke atas Melaka selain bermotifkan kekayaan dan kemasyhuran, ia juga semestinya untuk menyebarkan agama Kristian.


Ben Shapiro: Gladiator Konservatif Amerika Syarikat

Di Amerika Syarikat, kelibat individu seperti Steve Bannon dan Andrew Breitbart sentiasa memeriahkan arena politik sana dengan pandangan yang bersifat radikal dan adakalanya, kontroversi. Tetapi orang sebeginilah yang akhirnya membantu Donald Trump sampai ke Rumah Putih dan dilantik sebagai Presiden Amerika Syarikat baru menggantikan Barrack Obama. Tetapi ada sesetengah suara konservatif tidak bersetuju dengan kelompok ini dan membentuk suara mereka sendiri dalam arena politik Amerika. Antara individu yang membentuk suara berkenaan ialah Ben Shapiro.

Anak jati Los Angeles, California ini dilahirkan pada 15 Januari 1984 dan berpegang kepada fahaman Yahudi Ortodoks. Sejak dari kecil, beliau sudah menunjukkan kebijaksanaannya dengan menamatkan pengajian sekolah tinggi pada usia 16 tahun. Pada usia 20 tahun, Shapiro mendapat ijazah summa cum laude Bachelor of Arts dalam bidang sains politik dari Universiti California dan mendapat ijazah cum laude dari Sekolah Perundangan Harvard pada tahun 2007. Minatnya dalam bidang politik sudah bermula dari kecil lagi dan ini turut dipengaruhi oleh minat ibu bapanya mengadakan perbincangan politik di meja makan. Dan semasa Hari Halloween, Shapiro gemar memakai kostum salah seorang bapa kemerdekaan Amerika Syarikat, John Adams.

Minatnya dalam bidang politik diterjemahkan lagi dalam bentuk penulisan di mana pada usia 21 tahun, beliau sudah menghasilkan dua buah buku. Pada tahun 2004, Shapiro menghasilkan buku Brainwashed yang berhujah pelajar universiti tidak didedahkan pelbagai jenis pandangan dunia dan sesiapa yang tidak mempunyai pegangan teguh akan tenggelam dalam atmosfera didominasi oleh agenda liberal. Pada tahun 2011 pula, beliau menghasilkan buku Primetime Propaganda: The True Hollywood Story of How the Left Took Over Your TV terbitan HarperCollins. Dalam buku berkenaan, Shapiro berhujah Hollywood mempromosikan agenda berhaluan kiri melalui rancangan-rancangan hiburan waktu perdana. Dan ini diakui sendiri penerbit-penerbit Happy Days dan M*A*S*H di mana mereka melaksanakan agenda pro-keamanan dan anti-Vietnam dalam dua siri berkenaan.

Di sebalik imejnya sebagai seorang konservatif, itu tidak bermakna beliau bersetuju dengan ramai tokoh konservatif lain. Shapiro sama sekali tidak menyukai Trump sebelum dan selepas menjadi presiden. Malah, beliau juga banyak berselisih faham dengan bekas ketua propaganda kempen Trump merangkap bos lamanya di Breitbart News, Steve Bannon. Shapiro menganggap kenyataan Bannon bahawa agenda Trumpisme ialah masa hadapan bagi Parti Republikan satu kenyataan mengarut. Ini kerana menurutnya, ramai memilih Trump bukan kerana mereka menyukai jutawan kelahiran bandaraya New York itu tetapi mereka menolak calon Parti Demokrat merangkap bekas Setiausaha Negara Amerika Syarikat, Hillary Rodham Clinton.

Tetapi itu juga tidak menjadikannya sebahagian daripada kelompok sederhana. Kebanyakan pandangannya bersifat terlalu konservatif dan tidak enak didengari kelompok liberal. Kelompok dan penyokong lesbian, gay, transgender dan queer (LGBTQ) misalnya mengecam Shapiro kerana menganggap transgender satu masalah mental walaupun ia telah diubah selepas tahun 2013. Shapiro juga tidak segan menyatakan orang kaya dikenakan terlalu banyak cukai, pengguguran seharusnya ditentang dan Akta Penjagaan Berpatutan (Affordable Care Act/Obamacare) seharusnya dimansuhkan. Dan ada juga menganggapnya individu yang akan menambah lagi perpecahan dalam kalangan warga Amerika Syarikat terutama orang muda untuk tahun-tahun mendatang.

Walaupun dianggap konservatif totok, itu tidak bermakna Shapiro tiada prinsip seperti Trump dan kelompok pelampau berhaluan kanan. Beliau merupakan antara orang pertama yang mengecam gerakan berkenaan sebagai bersifat perkauman dan anti-Semitik. Akibatnya, 38% daripada twit anti-Semitik dihalakan kepada beliau semasa kempen menolak wartawan dan penulis yang sefahaman dengannya pada tahun 2016 menurut Liga Anti-Fitnah (Anti-Defamation League). Seorang kolumnis bagi National Review, David French menggelar Shapiro sebagai pahlawan berprinsip kerana walaupun menyerang agenda liberal dengan agresif, beliau tidaklah menyerang secara tidak adil, menjadi batu api atau merosakkan karakter individu yang ditentangnya. Atas sebab itu, Shapiro tidak teragak-agak menyelar Sean Hannity dan Bannon kerana menyokong anggota Republikan dari Alabama yang dilanda skandal, Roy S. Moore.

Namanya mungkin tidak segah Hannity atau Rush Limbaugh tetapi beliau sentiasa menarik perhatian penonton dari kalangan belia. Dan tidak seperti penganalisis atau pengkritik politik lain yang berada di studio televisyen atau konti radio, Shapiro mengembara ke seluruh negara dan berucap di kolej dan universiti sebagai speaker atau panel diskusi bersama pelajar. Salah seorang pengkritik tegar Trump merangkap penganalisis konservatif Charlie Sykes berkata, “Setiap kali saya menonton Fox, ia membuatkan saya jadi lagi bodoh tetapi bila mendengar ucapan Ben Shapiro, anda akan rasa terhibur dan mendapat kesedaran. Beliau bertenaga, banyak membaca buku dan mindanya bekerja dalam kadar yang amat pantas. Beliau suka buat orang tidak selesa. Amat jelas Shapiro sebahagian daripada generasi muda. Saya boleh bayangkan Bill Buckley (penulis dan pengulas konservatif) memandang ke bawah dan tersenyum.”

Sesiapa yang menonton klip video diskusi atau mendengar ucapan podcastnya pasti akan memikirkan logik bagi setiap hujah yang disampaikannya. Misalnya, satu klip video yang memaparkan perdebatan Shapiro dengan seorang pelajar wanita di Michigan berkenaan isu transgender. Selepas saling berbalas hujah, beliau bertanya berapa usia wanita berkenaan dan dia menjawab baru berusia 22 tahun. Mendengar jawapan itu, Shapiro bertanya, “Mengapa anda bukan berumur 60 tahun? Apa masalah memperkenalkan diri dengan usia 60 tahun?” Pelajar tersebut memandangnya dan teragak-agak mencari jawapan sesuai kepada soalannya sebelum menjawab, “Itu tidak sama dengan jantina. Anda tidak boleh…” Ini mendorong Shapiro berkata, “Anda benar. Anda tidak boleh mengubah secara ajaib jantina anda. Anda tidak boleh mengubah secara drastik orientasi seksual anda. Anda tidak boleh mengubah secara ajaib usia anda.” Klip video berkenaan mendapat tontonan sebanyak 47 juta di Facebook.

French sendiri berpandangan, kelompok konservatif alaf baru merasa kosong dan mahukan suara berbeza untuk menyuarakan nilai konservatif. Beliau menambah, “Mereka mahukan seseorang yang tidak segan mempertahankan nilai-nilai konservatif tetapi pada sama, fasih berbicara berkenaan pergerakan di mana mereka merasa bangga menjadi sebahagian daripadanya.” Ada yang menyamakan Shapiro dengan seorang lagi bekas rakan sekerjanya di Breitbart, Milo Yiannopoulos. Kedua-duanya berucap di kampus universiti, ucapan atau coretan mereka menarik perhatian dan protes ramai, pernah bekerja bersama Bannon di Breitbart dan mereka juga merupakan orang muda. Tetapi Yiannopoulos dianggap tin kosong dan bukan seorang konservatif tulen seperti Shapiro.

Dan ini mendedahkan motivasinya berkenaan aspek konservatif. Dalam era di mana politik semakin mencabar, beliau menganggap sesiapa yang menyertai arena berkenaan perlu berlawan habis-habisan untuk mempertahankan pegangan mereka dan tidak membiarkan orang lain membuli dan menentukan agenda mereka ke atas orang lain. Atas sebab itu, Shapiro bersedia mempertahankan nilai konservatif sama ada dari sebelah kiri mahupun dari sebelah kanan. Beliau menambah, “Saya akan cuba mempertahankan idea-idea konservatif habis-habisan. Saya tidak akan menjadi anti-haluan kiri hanya untuk menjadi anti kepada kelompok berkenaan.” Walaupun ramai tidak bersetuju dengan pandangan beliau, sekurang-kurangnya Shapiro bersikap jujur dan enggan menggadai nilai konservatif yang membentuk siapa dirinya, tidak seperti Trump yang dianggap anti-haluan kiri dan bukan kerana pendirian politiknya.

SUMBER

Tavernise, Sabrina. (2017). New York Times. Ben Shapiro, a Provocative ‘Gladiator’, Battles to Win Young Conservatives. https://www.nytimes.com/2017/11/23/us/ben-shapiro-conservative.html


10 Fakta Tentang Bulan Yang Anda Kena Tahu

Dari dulu lagi, Bulan banyak mempengaruhi kehidupan manusia. Cuma Bulan pada hari ini sudah tidak lagi disembah seperti dulu.

Ramai orang bergantung pada Bulan untuk mengenalpasti upacara tertentu, seperti umat Islam dan Yahudi sebagai contohnya. Sementara itu, penggiat-penggiat sains pula sibuk merungkaikan kebenaran tentang Bulan.

Jadi artikel kali ini menceritakan 10 fakta yang mungkin kalian belum tahu. Rasanya tidak perlu bercerita tentang tanggapan orang bahawa Bulan dibuat daripada keju hijau.

Kalau pendaratan Bulan itu benar, kenapa sekali saja NASA pergi? Soalan ini kerap ditanya dan dijawab. Sebenarnya NASA menghantar enam misi ke Bulan yang membawa 12 orang antara tahun 1969 hingga 1972.

Kemajuan teknologi telah memudahkan perjalanan pergi balik Bulan, tetapi kekangan biologi masih ada. Manusia tidak mampu terlalu lama di luar angkasa – jadi lebih baik hantar robot sahaja.

Tetapi antara tahun 2023 hingga 2025, NASA, Roscosmos dan SpaceX akan membuat pendaratan membawa manusia. Artemis 3 dijangka mendaratkan wanita pertama di Bulan.

Angkasawan dalam enam misi Apollo membawa hampir 400 kilogram batu Bulan ke Bumi untuk kajian dan penyelidikan.

Batu ini banyak membantu saintis faham tentang hubungan Bumi dan Bulan. Dan ketika batu ini dibawa, ramai begitu takut untuk mengkaji sampai saintis meletakkan lipas dan tikus pada batu ini untuk memastikan keselamatan (Bartels, 2019).

Matahari mempunyai diameter 1.393 juta kilometer. Bulan pula berdiameter 3,472 kilometer.

Kalau dibahagikan kedua-dua angka ini, Matahari disahkan 401 kali ganda lebih besar daripada Bulan… tetapi saiz kedua-dua objek ini sama dari Bumi kerana Matahari terletak 385 kali ganda lebih jauh dari Bumi.

Maka secara kasar, Matahari dan Bulan mempunyai saiz yang sama di langit. Inilah sebab kenapa orang sangka Bumi mengelilingi Matahari.

Sama seperti Bumi, Bulan pun bukan sebuah objek yang sfera. Bentuk Bulan sebenarnya bermiripkan telur (ellipsoid).

Punca graviti yang lemah membolehkan angkasawan lompat tinggi. Kerana berat badan mereka sudah bukan lagi seperti di Bumi.

Sesiapa yang mempunyai berat 100 kilogram, berat mereka di Bulan hanyalah 16.5 kilogram.

Jarak memainkan peranan di sebalik pemerhatian manusia. Bulan sebenarnya sangat besar.

Kalau dikira dari segi diameter, Bulan mempunyai keluasan sebanyak 37.9 juta kilometer persegi. Sudah hampir-hampir dengan saiz Asia.

Beribu tahun saintis mengkaji tentang Bulan. Hari ini Bulan dan Bumi disahkan mempunyai usia yang sama. Bulan terbentuk oleh kerana hentaman angkasa yang sangat d4hsy4t satu masa dahulu (dianggarkan 4.6 bilion tahun dulu).

Hentaman ini menyebabkan kepulan awan yang sebenarnya batu-batu kecil. Secara berperingkat, batu-batu ini mula mengelilingi Bumi. Setelah sekian lama, Bulan pun terjadi.

Tidak cukup dengan hentaman silam, Bulan masih lagi dibuli dengan hentaman semasa.

Kalau tengok kawah-kawah yang melubangkan Bulan, semua boleh tahu yang Bulan kerap dibadai. Terdapati 6,000 kawah sekurang-kurangnya di permukaan Bulan.

Semasa misi Apollo, para angkasawan menggunakan seismometer untuk mengesan gempa bulan beberapa kilometer di dalam. Gempa ini berlaku kerana tarikan graviti Bumi.

Di sebalik timbunan debu dan batu, Bulan mempunyai air dalam bentuk ais.

Terdapat beberapa tempat bersuhu begitu sejuk yang menyebabkan pembentukan ais, dipercayai datang daripada komet yang membadai jutaan tahun dahulu. Bertabahlah, rakyat Selangor.

RUJUKAN:

Bartels, M. (2019, Julai 26). NASA Fed Apollo 11 Moon Rocks to Cockroaches (And Then Things Got Even Weirder). Space.


Islam, Melayu & Adat: Sebuah Ulasan

Perkembangan agama dan umat Islam di Malaysia telah melalui sejarah yang sangat panjang. Sarjana tempatan mengandaikan kedatangan agama Islam ke alam Melayu sudahpun bermula sejak abad pertama Hijrah lagi. Agama Islam telah mengubah akidah masyarakat Melayu dari dunia kekufuran kepada mempercayai dan menyembah Allah Yang Maha Esa (Abdul Rahman Haji Abdullah 2006).

Kandungan yang tercatat pada Batu bersurat Terengganu menunjukkan bahawa pengamalan agama Islam sudah berlaku lebih awal. Meskipun tarikh Batu Bersurat itu ditulis pada 4 Rejab 702H (tarikh yang disahkan oleh Prof Dr Syed Muhammad Naquib Al Attas), namun bukan beerti bermula tarikh kemasukan agama Islam di Hulu Terengganu itu. Ini padangan saya sendiri selepas membaca kajian Prof Muhammad Zaini dari CASIS-UTM (baca :ISTAC aliran Al ATTAS). Menurut beliau, Batu Bersurat Terengganu ialah mercu tanda ilmiah tamadun Islam di alam Melayu kerana mengandungi maklumat bukan sahaja perintah melaksanakan syariat Islam, bahkan membabitkan penguasaan tinggi ilmu falak dan sains.

Proses kemajuan dan ketamadunan yang sudah terbina saat batu bersurat itu ditulis bukan mengambil masa yang singkat, sudah pasti mengambil masa beberapa dekad sebelum itu. Fakta menarik  yang dikemukan Prof Zaini juga adalah penemuan Batu Bersurat Terengganu membuktikan tamadun Islam dan pelaksanaan syariat di Tanah Melayu khususnya Terengganu setanding dengan tamadun Islam semasa yang dibuktikan dengan kewujudan prasasti 150 tahun lebih awal daripada pembukaan kota Istanbul oleh Sultan Muhammad al-Fateh pada 1453. Saya ada menerima maklumat bahawa Batu Bersurat yang ditemukan ini ada bahagian atasnya, wallahu a’lam. Jika benar ada, sudah pasti banyak lagi sejarah dapat disurati dan tersingkap.

Bangsa Melayu

Berdasarkan Perlembagaan Persekutuan Malaysia perkara 160, terdapat tiga ciri utama bangsa Melayu iaitu; beragama Islam, bertutur dalam bahasa Melayu dan mengamalkan adat istiadat Melayu (Muhammad Fauzi 2011). Ketiga unsur telah menjadi identiti tegar bangsa melayu yang berkait rapat dengan agama Islam, bahasa dan adat melayu. Takrif ini sangat menarik dikaji lanjut sebenarnya. Berbanding definisi bangsa lain yang terpisah dari agama, bangsa Melayu ditakrifkan dengan jelas dengan pegangan agama Islam di dalam perlembagaan. Oleh kerana itu, sukar dibayangkan di Malaysia, orang melayu yang tidak beragama Islam. Seolah-olah, seseorang itu tidak lagi melayu apabila keluar dari agama Islam. Ini adalah kemuncak kejayaan islamisasi dalam suatu bangsa.

Menurut Tengku Lah Husni, orang Melayu adalah kelompok yang menyatukan diri dalam ikatan perkawinan antara suku, dan selanjutnya memakai adat resam serta bahasa Melayu dalam kehidupan sehari-hari (Lah Husni, 1975:7). Selanjutnya Husni menyebutkan lagi, bahawa orang Melayu Pesisir Sumatera Timur merupakan turunan campuran antara orang Melayu yang memang sudah menetap di Pesisir Sumatera Timur dan suku-suku Melayu pendatang, seperti Johor, Melaka, Riau, Aceh, Mandailing, Jawa, Minangkabau, Karo, India, Bugis, dan Arab, yang selanjutnya memakai adat resam dan bahasa Melayu sebagai bahasa pengantar dalam pergaulan antara sesamanya atau dengan orang dari daerah lain, serta yang terpenting adalah  beragama Islam. Suku Melayu itu berdasarkan filsafat hidupnya, terdiri dari lima dasar: Islam, beradat, berbudaya, berturai, dan berilmu (Lah Husni, 1975:100).

Adat – Adat Melayu

Di dalam Buku Sejarah Kesultanan Deli, kumpulan menulis menyusun dengan baik penzahiran adat yang yang berlangsung dalam masyarakat melayu. Mereka meyebut bahawa dalam kebudayaan Melayu, konsep menyatunya adat dan agama ini dituangkan dalam adat bersendikan syarak dan syarak bersendikan kitabullah. Menurut mereka juga, adat pada masyarakat Melayu tercakup dalam empat ragam, iaitu:

(1) Adat yang sebenar adat ; konsep adat yang sebenar adat ini adalah merupakan hukum alam yang diciptakan oleh Allah SWT. Dalam ajaran Islam hukum ini dikonsepkan sebagai hubungan manusia dengan Allah (hablumminallah) dan hubungan manusia dengan manusia (hablumminannas) dan seluruh alam.

Antara contoh yang diberikan mereka  –

(2) Adat yang diadatkan; adat yang diadatkan ini adalah sesuatu yang telah diterima untuk menjadi kebiasaan atau peraturan yang diperbuat bersama atas musyawarah dan mufakat menurut ukuran yang patut dan benar, yang dapat dimodifikasi sedemikian rupa secara lentur.

Mereka memberikan contoh musyawarah dan muafakat dari penduduk daerah setempat. Kemudian pelaksanaannya diserahkan oleh rakyat kepada pemimpin atau orang yang dipercayai mereka untuk kebahagiaan penduduk. Jadi konsep adat yang diadakan bertumpu kepada sistem kepemimpinan dalam kebudayaan Melayu, yang menjunjung tinggi amanah rakyat berbasis kepada tanggung jawab kepada Tuhan.

(3) Adat yang teradat ;  konsep kebiasaan-kebiasaan yang secara beransur-ansur atau cepat menjadi adat. Konsep adat yang teradat ini adalah merupakan sistem budaya masyarakat Melayu dalam menghadapi perubahan waktu dan ruang. Ada unsur-unsur kebudayaan yang berubah, tetapi jangan lupa mesti ada pula unsur yang sinambung atau berkekalan.

Contoh yang diberikan mereka adalah jika dulu berjalan berkeris atau disertai pengiring, sekarang tidak lagi. Jika dulu warna kuning hanya raja yang boleh memakainya, sekarang siapa pun boleh memakainya (Lah Husni,1986:62).

(4) Adat istiadat ; kumpulan dari berbagai kebiasaan, yang lebih banyak diartikan tertuju kepada upacara khusus seperti adat: perkawinan, penobatan raja, dan pemakaman raja.

Misal yang diberikan mereka adalah dalam setiap upacara perkawinan Melayu terdapat adat istiadat pranikah seperti merisik kecil, merisik besar, melamar, menghantar tanda, jamu sukut, berinai, nikah kawin, hempang batang, hempang pintu, hempang kipas, bersanding, menghormati orang tua, nasi hadap-hadapan, barzanji dan marhaban, mandi bedimbar, meminjam pengantin dan seterusnya.

Saya hanya meringkas apa tertulis di dalam buku Sejarah Kesultanan Deli. Saya sarankan pembaca melanjutkan bacaan buku tersebut jika ingin mendapat maklumat lanjut berhubung empat kategori adat tersebut. Apa yang menarik, kumpulan penulis buku tersebut menyimpulkan bahawa keempat stratifikasi adat Melayu itu, terdapat di semua kawasan Melayu.

Adat Melayu Di Sisi Perundangan

Kita selesai membicarakan adat melayu dalam konteks budaya dan hubung kait rapat dengan Islam dan proses Islamisasi. Adalah sangat baik jika kita menyambung bicara adat melayu dari sudut perundangan. Saya bukan ahli perundangan, saya cuma naqalkan sebahagian catatan pengasas Jurispenden Watan, Datuk Prof Madya Dr Wan Ahmad Fauzi, tokoh perundangan dan pemikiran watan yang saya dampingi sejak 4 tahun lepas.

Menurut beliau, masih ramai sarjana belum menghargai kedudukan undang-undang bertulis sebelum Hari Merdeka seperti Hukum Kanun Melaka, Hukum Kanun Pahang, Hukum Kanun Johor dan banyak lagi undang-undang bertulis di Tanah Melayu adalah sebenarnya adat Melayu bertulis. Di dalam adat Melayu bertulis itu terkandung hukum Syarak, undang-undang perlembagaan, undang-undang muamalat, undang-undang keterangan, undang-undang taazir, undang-undang kontrak, undang-undang maritim dan pelbagai undang-undang dan prinsipnya. Adat Melayu masih terpelihara di sisi Perlembagaan Persekutuan, malah merupakan elemen dalam takrifan undang-undang di bawah Perkara 160(2).

Beliau mengulas lanjut, kedudukan perundangan Adat Melayu termaktub dalam Butiran I Senarai II Jadual Kesembilan. Perlembagaan menetapkan bahawa dalam keadaan darurat sekalipun, Parlimen tidak boleh meluaskan kuasa perundangannya dalam adat Melayu serta undang-undang adat bagi anak-anak negeri Sabah dan Sarawak. Satu perkara yang perlu diketahui bahawa kedudukan institusi raja terpelihara dalam Perlembagaan Persekutuan ketika darurat kerana institusi tersebut ialah sebahagian daripada adat Melayu.

Kesimpulan

Islam, Melayu dan adat ibarat isi dan kuku yang sudah sebati dalam corak hidup orang Melayu. Orang Melayu dapat menerima proses Islamisasi itu dengan sangat baik dan penuh damai sehingga segala adat yang dipersembahkan kini telah melalui fasa-fasa perubahan hasil pengaruh Islam yang diterima. Bahkan adat berbahasa yang dilihat pada peribahasa dan simpulan bahasanya penuh dengan adab-adab diajarkan oleh agama Islam.

Ketika krisis identiti rakyat semakin parah, kita seharusnya insaf bahawa kita sebenarnya mewarisi banyak kebudayaan dan adat yang bersanding erat dengan wahyu. Setiap warisan itu mempunyai rahsianya. Bukan itu sahaja perlembagaan kita juga sangat menjaga nilat adat melayu yang memungkinkan perlu ditafsirkan kembali isi perlembagaan pada kerangka adat tanah air (watan) bukan hanya sisi pandang kerangka barat. Saya berkongsi harapan yang sama seperti yang disebut oleh pengasas Jurispenden Watan yakni agar semua pihak berkuasa negeri perlu mengambil tindakan dan inisiatif yang proaktif untuk memperkasakan watan Kenegaraan kita yang terpelihara menurut adat Melayu. Oleh yang demikian, aspek dalam adat Melayu perlu dihuraikan serta dimartabatkan pada kedudukan yang sewajarnya.

RUJUKAN:


Libertard Sekarang Semua Benda Tuduh Fasis

Ramai sekarang bawa perangai gaduh dulu bincang kemudian. Itu yang susah, tambah kalau main bab ideologi. Macam baru-baru ini, filem Mat Kilau menjadi buah mulut negara. Timbul pula segelintir yang berpendapat filem tersebut membawa agenda fasisme.

Perangai label sebegini tidak terhad di Malaysia saja. Barat pun sama. Label fasisme banyak kali dilemparkan pada Donald Trump dan Viktor Orban. Joe Biden turut dituduh fasis, kerana mewajibkan vaksinasi. Senang kata, perkataan “fasis” digunakan untuk menggambar sesuatu yang betul-betul negatif. Penggunaan yang kerap membuatkan perkataan ini akhirnya lari daripada maksud asal.

Perbezaan Antara Nasionalisme dan Fasisme

Filem Mat Kilau sememangnya membawa elemen nasionalis. Mat Kilau berjuang menentang British. Nasionalisme adalah perjuangan yang kerajaan wajib bebas daripada campurtangan asing. Dalam bab ini, senang cakap “the rights to self-determination” (hak pilih jalan sendiri) melalui wadah politik (Finlayson, 2014). Nasionalisme juga menyatukan populasi dibawah satu identiti “tunggal tetapi berkongsi” dari segi agama, bahasa dan budaya (Smith, 2010).

Zaman sekarang suara nasionalis lebih cenderung bernada konservatif. Itu tidak bermakna ideologi ini adalah tunjang fasisme. Kerana fasisme senang cakap ibaratkan “pelampau konservatif” sampai nilai konservatif sudah hilang. Kalau berbahas dalam naratif politik, fasisme diletak jauh di spektrum kanan… yakni “far-right”, sekali gus membawa mentaliti berbeza.

Fasisme Mendapat Kiblat

Tanya orang zaman sekarang pasal asal-usul fasisme, mesti semua pakat petik Jerman. Walhal roh fasisme ditiup sejak zaman Revolusi Perancis (1789-1799), semakin mekar semasa pemerintahan Napoleon III. Kerajaan Napoleon menakutkan rakyat dengan kuasa polis dan menutup mulut pihak media (Williams, 2015), sama seperti apa pihak fasis 1940-an buat. Jatuhnya Napoleon tidak menghentikan fasisme. Ideologi ini merebak lagi, dengan tanggapan umum bahawa “masyarakat memerlukan solusi mutlak kerana terlalu lama bertakung dalam krisis” (Morgan, 2015).

Pihak fasis Perancis berpegang pada konsep Charles Darwin, bahawa “hanya yang kuat saja boleh hidup” (survival of the fittest). Secara berperingkat, ideologi ini menembusi seluruh Eropah… melahirkan pemikir seperti Friedrich Nietzsche yang mendakwa “Tuhan sudah mati”. Pada masa Jerman masih dibawah kuasa raja, Itali semakin tenggelam dalam arus fasisme. Dan Perang Dunia Pertama mengheret Jerman dalam kancah fasisme secara mutlak, kerana 1) ekonomi rapuh, 2) politik yang sangat panas dan 3) pemikiran takut melampau kerana Rusia sudah berubah.

Hanya apabila Jerman bangkit semula, barulah fasisme seolah-olah bertukar tangan kerana ada kiblat baru. Nilai-nilai diterapkan kerajaan Jerman antara 1934 hingga 1945 menjadi saduran utama fasisme.

Meletakkan Ideologi Pada Makna

Jujur cakap perangai tuduh-menuduh fasis tiada beza pun dengan sifat jijik segelintir umat Islam. Asal berbeza bab politik, terus label kafir. Dalam Islam, “kafir” adalah definisi sangat kotor. Jadi definisi ini dilempar untuk menyakitkan hati. Begitu juga dengan fasisme, suatu definisi disalah erti tetapi asalkan puas hati. Kena rujuk semula asas fasisme:

Cuba tengok balik berapa ramai pemimpin yang lulus semua kriteria di atas. Vladimir Putin mengamalkan kelima-limanya. Abdel Fattah el-Sisi pun sama. Tetapi kerajaan mereka tidak disebut fasis oleh golongan pengkaji. Masakan kita layak ditembak fasis sedangkan Melayu dan Cina boleh saja berkahwin asalkan Islam. Kalangan bukan Islam seperti Cina dan India juga boleh buat apa saja yang diingini.

Konsep kayangan di Malaysia pula lebih pada ketidakadilan ekonomi, bukannya pengstrukturan kerajaan. Dan sememangnya kerajaan kita tidak berkuasa melalui tentera, apatah lagi wacana mirip agama. Populariti Dr. Mahathir dan Najib Razak tidak langsung mendekatkan mereka seperti seorang nabi.

Itu yang kita kena faham awal-awal. Fasisme dipetik secara berleluasa tanpa sebarang ilmu sampai definisinya sudah hilang makna. Tidak setuju dengan Mat Kilau: Kebangkitan Pahlawan itu benda biasa. Tetapi tanya pada diri sendiri: berapa juta orang Melayu yang lepas tengok filem tersebut tiba-tiba ingin mengamuk bagai?

RUJUKAN:

Finlayson, A. (2014). 5. Nationalism. Political Ideologies: An Introducation. Routledge. Halaman 100-102.

Morgan, H. (2015). Fascism and the Doctrine of National Socialism. Xlibris.

Smith, A. (2010). Nationalism: Theory, Ideology, History. Polity. Halaman 6-7, 37.

Williams, R. (2015). The Mortal Napoleon the Third. Princeton University Press. Halaman 28.


Mempertahankan Dr Hisham Yang Dituduh Ada Kaitan Dengan Freemason

Hidup seseorang yang berpegang kepada ketahyulan konspirasi memang susah. Ada saja isu digorengnya. Kalau tiada isu, mesti boleh pintal untuk cetuskan isu.

Dan sekarang ini Dr Noor Hisham pula dijadikan mangsa ketahyulan.

Sejujurnya pendapat golongan pro-konspirasi memang tidak perlu dilayan. Tetapi melihat bagaimana Dr Noor Hisham sedang berjasa apabila negara dibadai ombak koronavirus, wajarlah imej beliau kekal terpelihara.

Tidak pelik pun Dr Hisham disasarkan. Setiap hari negara menunggu kehadirannya di kaca televisyen untuk menyampaikan data terbaru tentang keadaan negara.

Dan kalau mufti pun dengan tergamak digambarkan Azizi Chunk Adnan, pengarah filem-filem sendu ini sebagai tukang angguk, takkan Dr Hisham boleh terlepas pula.

Kredibiliti Agung Dr Noor Hisham

Kemahiran Dr Noor Hisham dalam bidang pembedahan memanglah tidak dapat dipertikaikan.

Banyak kriteria boleh digunakan untuk mengukurkan kepakarannya: jumlah pes4kit diselamatkannya, bilangan pembedahan yang dijayakannya, seberapa ramai kehilangan ny4wa… ataupun anugerah-anugerah hebat diterimanya.

Ada satu anugerah berprestij yang dikalungkan pada bahu anak Malaysia ini. Nama Noor Hisham Abdullah sebenarnya terpahat dalam senarai Kolej Jurubedah Diraja Edinburgh (RCSEd), sebuah pertubuhan profesional yang berkomited untuk memajukan kehebatan dunia saintifik dalam hal ehwal pembedahan.

Dan pada 2 Februari 2018, beliau telah menerima sebuah anugerah iaitu Felo Kehormat (Fellowship Ad Hominem) daripada RCSEd (Zaharah, 2018).

Felo Kehormat bagi RCSEd ini dikatakan anugerah paling besar seorang jurubedah boleh terima daripada institusi tersebut.

Ia meletakkan Dr Hisham sebaris dengan sebuah rangkaian antarabangsa yang mengandungi 24,000 felo dan ahli RCSEd.

Anugerah ini diberikan atas jasa Dr Hisham dalam memajukan tahap kesihatan negara melalui pembaharuan dan inovasi.

Bersertakan jasa tersebut, Dr Hisham juga telah memajukan kemampuan negara dalam bidang pembedahan endokrin, latihan pembedahan dan penyelidikan di Malaysia.

Mudah kata bukan calang-calang orang boleh terima anugerah ini. Dan bukan Dr Hisham bukan dihargai di RCSEd semata-mata. Beliau mempunyai sebuah rekod kejayaan seperti berikut:

Bersertakan dengan kejayaan-kejayaan sebegini, Dr Hisham juga dilantik sebagai rakyat Malaysia pertama untuk menjadi Eksekutif dalam Persatuan Pembedahan Antarabangsa (ISS) sebagai Kaunselor Besar bagi tempoh 2017 hingga 2021 (Hashini, 2017).

Beliau juga telah mengambil-alih jawatan pengerusi Suruhanjaya Pembedahan Global dalam ISS.

Dan terkini beliau dianugerahkan sebagai antara tiga doktor terbaik dunia oleh rangkaian televisyen China.

Jadi pujian Azizi Chunk Adnan pada asalnya boleh diterima secara baik. Bukanlah tugas sesiapa untuk menghakimi paras kesinisan dalam nadanya.

Kerana dalam penulisan “nada” ialah satu perkara yang tidak wujud. Tetapi apabila menyebut Paus Benedict XVI yang tiada kaitan, itu sangatlah pelik.

RCSEd ialah sebuah institusi bebas yang ditubuhkan pada tahun 1505, nun jauh daripada pengaruh kepausan dari dahulu sampai sekarang.

Di dalam senarai gambar, Benedict XVI langsung tidak muncul – apakah beliau ada di situ sehingga namanya perlu dipetik sedemikian rupa?

Bercakap tentang vaksinasi, satu perkara yang relatif boleh dilihat.

Seolah-olah Allah telah mengeluarkan petunjuk kepada semua orang yang mencari kebenaran: kedatangan koronavirus menampakkan kesan dengan jelas bencana sebuah peny4kit apabila tiada vaksin.

Jadi kami “bersetuju”: Go Go Vaksin! Kerja kena jalan. Sebab semua tahu fungsi utama vaksinasi. Kalau tidak tahu, takkanlah 95% rakyat Malaysia dengan rela pergi suntik (Balqis, 2019).

Dan yang diimpikan pun Dr Hisham sudah dapat. Cuma sayang betul Anugerah “Best Director” belum sampai di Malaysia lagi. 😛

RUJUKAN:

Balqis, J.Z. (2019, Disember 15). Not necessary for immunization to be made compulsory. New Straits Times. Retrieved from https://www.nst.com.my/news/nation/2019/12/548103/not-necessary-immunisation-be-made-compulsory

Hashini, K.K. (2017, Disember 27). Dr Noor Hisham gets prestigious appointment. New Straits Times. Retrieved from https://www.nst.com.my/news/nation/2017/12/318859/dr-noor-hisham-gets-prestigious-appointment

Zaharah, O. (2018, February 3). Health DG awarded prestigious Royal College Surgeons fellowship. New Straits Times. Retrieved from https://www.nst.com.my/news/nation/2018/02/331435/health-dg-awarded-prestigious-royal-college-surgeons-fellowship


Pokok Bukan Sekadar Rupa

Sekilas pandang pada gambar yang disediakan, penampilan pokok dikenali sebagai Cerbera odollam ini tidak ubah seperti pokok mangga kan? Malah buah yang dihasilkannya juga, mirip buah mangga hijau muda.

Namun di sebalik rupa fizikal yang tampak tidak berbahaya itu, tersembunyi ‘sisi gelap’ pokok ini dari pengetahuan manusia yang tidak pernah mengenalinya.

Pengenalan & Sebaran

Tumbuhan ini merupakan salah satu daripada pokok beracun di dalam genera Cerbera. Dan ia turut termasuk di dalam keluarga tumbuhan Apocynaceae. Anda perlu tahu bahawa, pokok beracun yang dikenali sebagai Nerium oleander juga tergolong dalam ‘keluarga’ Apocynaceae.

Genera Cerbera mempunyai tiga spesies berbeza, dan ia adalah seperti berikut:

– Cerbera odollam– Cerbera manghas– Cerbera floribunda

Cerbera odollam berasal dari negara India, dan ia tumbuh meliar dengan jumlah yang sangat banyak dan mudah didapati, terutamanya di negeri Kerala.

Spesies lain dari genera Cerbera, iaitu Cerbera manghas dan Cerbera floribunda, boleh didapati di negara-negara yang terletak di bahagian Asia Selatan, Asia Tenggara, Australia, Papua New Guinea, Kepulauan Pasifik, sehinggalah ke Kepulauan Hawaii.

Ketiga-tiga Cerbera odallam, C.manghas dan C.floribunda, kebiasaannya dapat ditemukan tumbuh di kawasan berhampiran persisiran pantai, sungai dan di hutan paya bakau.

Walaupun secara umumnya biji benih pokok ini diketahui mengandungi kompaun beracun yang sangat ampuh, ia bagaimanapun ditanam di laman rumah sebagai pokok perhiasan. Selain itu, ia turut ditanam sebagai pagar pembahagi semulajadi terutamanya di negara India dan Kepulauan Hawaii.

Toksin

Di India, Cerbera odollam lebih ‘mesra’ dipanggil sebagai “Pokok Bunuh Diri”, berdasarkan fakta bahawa banyak kes kematian direkodkan dan dilaporkan, yang mana seseorang bertindak membunuh diri sendiri dengan memakan biji benihnya yang mengandungi kompaun beracun.

Biji benih pokok Cerbera mengandungi campuran pelbagai kompaun atau molekul aktif toksin glikosida kardiak yang dikenali sebagai cerberin, odollin dan cerberoside. Dengan cerberin menjadi ‘watak’ atau punca utama kepada kematian.

Struktur molekul dan fungsi cerberin juga mirip molekul digoxin, sejenis toksin yang ditemui dalam tumbuhan dari genera Digitalis atau lebih dikenali sebagai “Foxglove”.

Yang mana ia bertindak dalam menghalang saluran ion kalsium di dalam otot jantung, menyebabkan gangguan degupan jantung, seterusnya mengakibatkan kematian.

Toksinnya sangat ampuh, sehinggakan jika seseorang manusia itu hanya memakan sebiji daripada benih pokok ini, ia mampu membunuh dalam masa 1 atau 2 hari sahaja.

Gejala keracunan cerberin adalah seperti berikut:

– Sensasi seakan terbakar di dalam mulut– Muntah yang teruk – Gangguan pernafasan– Sakit kepala– Degupan jantung tidak sekata– Koma dan akhirnya mati.

Selain itu, kompaun glikosida Thivetin (juga bertoksik), turut terkandung di dalam getah yang dihasilkan oleh pokok ini.

Selain daripada “Pokok Bunuh Diri”, spesies pokok lain dari genera Cerbera turut dikenali dengan nama berlainan, mengikut daerah dan negara ia boleh didapati seperti berikut:

1. Othalanga maram (Kerala)2. Kattu arali (Tamil Nadu)3. Famentana & Tangena (Madagascar)4. Pong-Pong & Nyan (Asia Tenggara)

Keracunan Atau Pembunuhan?

Cuba kita berfikir sejenak, sekiranya ia cukup bertoksik dan seseorang itu dapat membunuh diri dengan hanya memakan sebiji daripada benih, bermakna ia turut berpotensi sebagai satu kaedah pembunuhan yang berkesan kan?

Mengambil statistik didapatkan dari negeri yang terletak di Selatan India, Kerala. Kes keracunan Cerbera merangkumi hampir 50% daripada kes kematian akibat bahan beracun.

Seterusnya, pada tahun 1989 sehingga 1999, lebih daripada 500 kes kematian keracunan Cerebra telah didokumenkan di negeri Kerala sahaja. Dan berkemungkinan tinggi, jumlah kematian adalah lebih daripada itu. (Bagi kes keracunan Cerebra yang tidak disedari)

Walaupun biji benih Cerebra mempunyai rasa yang pahit, rasa pahit itu boleh disembunyikan sekiranya ia ditumbuk halus dan dicampurkan ke dalam masakan berempah (“signature” kepada masakan India) dan manis.

Toksin Yang Sukar Dikesan

Namun fakta yang paling menakutkan adalah, toksin cerebrin sukar untuk dikesan dalam ujian toksikologi biasa! Oleh itu, sekiranya seseorang telah dibunuh menggunakan biji benih Cerebra bertoksik itu, kemungkinan tinggi untuk pembunuhan tersebut tidak disedari adalah tinggi.

Seseorang pakar patologi itu, tidak dapat mengesan keracunan Cerebrin, kecuali dengan mengetahui fakta bahawa individu itu telah memakan biji benih Cerebra.

Seterusnya, ahli makmal toksikologi diperlukan untuk mencari toksin cerebrin secara spesifik, bagi mengesan kehadirannya dalam ujian yang dilaksanakan. Dan untuk mengesan toksin cerebrin, ia memerlukan gabungan dua cara dan peralatan berteknologi tinggi seperti berikut:

1. High-performance liquid chromatography2. Mass spectrometry

Namun, kedua-dua peralatan dan ujian ini sangat mahal untuk dilaksanakan, terutamanya di India.

Bagi pakar toksikologi Barat, toksin cerebrin tidak dapat dikenal pasti dengan mudah. Oleh kerana faktor pokok genera Cerebra ini tiada di kawasan mereka. Selain itu, struktur molekul dan cara bertindaknya juga mirip molekul digoxin dari tumbuhan Digitalis.

Memetik kata-kata pakar toksikologi yang dikenali dengan nama Yves Gaillard, toksin cerebrin adalah “senjata pembunuhan yang sempurna”. Oleh kerana ia sukar untuk dikesan.

Penggunaan Benih Cerebra Dalam Ritual

Biji benih Cerbera yang sangat bertoksik itu mempunyai sejarah pahit yang panjang, terutamanya di Madagascar.

Antara rekod terawal laporan penggunaan biji benih Cerebra adalah pada awal kurun ke-19. Sejak dari zaman purba lagi, penduduk Madagascar terlibat dalam satu bentuk ritual yang dilaksanakan bagi memastikan sama ada seseorang itu bersalah atau tidak, di dalam kesalahan atau tuduhan yang dilemparkan ke atas mereka.

Masyarakat pada ketika itu percaya bahawa sakit, kematian dan malapetaka lain adalah disebabkan oleh amalan ahli sihir yang tinggal bersama dengan mereka. Dan satu-satunya cara untuk membuktikan ‘tuduhan’ tersebut benar atau tidak, adalah dengan melalui ritual memakan biji benih Cerebra.

Menurut logik masyarakat pada waktu itu, sekiranya individu tersebut mati selepas memakan biji benih Cerebra, maka individu itu bersalah.

Ritual tersebut telah menyebabkan kematian ramai manusia. Dianggarkan bahawa 2% daripada keseluruhan populasi Madagascar pada ketika itu telah menemui ajal dengan ritual ini.

Pada satu kejadian, lebih daripada 6000 orang mati hanya di dalam satu ritual melalui cara memakan biji benih Cerebra. Ritual ini turut digunakan di dalam proses perbicaraan dan kehakiman pesalah berat. Contohnya seperti individu yang merancang untuk merampas kuasa daripada raja, merompak dan sebagainya.

Kemudian pada tahun 1861, ritual menggunakan biji benih Cerebra yang beracun ini akhirnya dimansuhkan oleh Raja Radama II. Namun begitu, upacara ini masih diteruskan secara kecil-kecilan di bahagian-bahagian atau kampung terpencil di negara kepulauan tersebut.

Kebolehan Kasawari

Makanan kegemaran burung kasawari, atau secara spesifiknya kasawari dari spesies Casuarius casuarius, yang boleh didapati di Australia dan Papua New Guinea, adalah buah yang dihasilkan oleh pokok Cerbera floribunda.

Namun yang menariknya adalah, burung kasawari telah imun kepada toksin yang terkandung di dalam biji benih buah tersebut. Ini kerana, burung kasawari telah dilengkapi dengan usus yang pendek. Bermakna biji benih tersebut tidak mengambil masa yang lama untuk dicerna dan dikeluarkan kembali oleh burung kasawari.

Ini adalah adaptasi istimewa, selain daripada hubungan mutualistik di antara kasawari dan pokok Cerbera.

Mutualistik bermaksud, kasawari dapat menikmati buah Cerbera yang beracun tanpa sebarang kemudaratan, manakala biji benih Cerbera dapat disebarkan dengan efisien oleh kasawari.

Kajian saintis turut mendapati bahawa, buah atau biji benih Cerbera floribunda yang dimakan dan dicerna oleh sistem penghadaman kasawari itu, lebih berkemungkinan tinggi untuk bercambah.

RUJUKAN:

Gaillard. Yvan, Ananthasankaran Krishnamoorthyb, Fabien Bevalota.Cerbera odollam: A ‘Suicide Tree’ And Cause Of DeathIn The State Of Kerala, India. Journal of Ethnopharmacology 95 (2004) 123–126

Menon. M Suraj, Prasantha Kumar, C.I Jayachandran. Clinical Profile And Management of Poisoning With Suicide Tree: An Observational Study. Heart Views : The Official Journal of the Gulf Heart Association

De Maleissye, J., 1991. In: Bourin, F. (Ed.), Histoire du poison. Paris.

Watt, J.M., Breyer-Brandwijk, M.C., 1962. The Medicinal and Poisonous Plants of Southern and Eastern Africa, Second edition.


Membantah Hujah-Hujah Siti Kassim

Aku tak boleh tidur malam memikirkan hujah yang dibawa oleh Siti Kasim. Bukan sebab hujah dia bernas, tapi sebab hujah dia dangkal. Dia ada menulis di The Star berkenaan perletakan jawatan Menteri Pendidikan, dan dia senaraikan beberapa benda yang perlu dibuat untuk menjadikan Malaysia maju, dengan mengambil Singapura sebagai contoh.

Di sini aku sertakan hujah balas kepada hujah asal Siti Kasim, dan mohon perbetulkan kalau ada salah.

Point Pertama: Singapura maju sebab Singapura guna bahasa Inggeris.

Dalam point ini, Siti Kasim tekankan bahawa salah satu sebab kemajuan Singapura adalah kerana tiada orang yang beretorik “memartabatkan” sesuatu bahasa. Sebaliknya di Singapura, mereka menggunapakai sistem satu bahasa – Bahasa Inggeris, dan hal ini memudahkan akses mereka kepada medium ilmu yang luas dan terkini.

Kau boleh kesan apa kedangkalan hujah dia?

Bahasa Malaysia tiada nilai ilmu ke?

Masalah sebenar yang patut ditekankan oleh Siti Kasim adalah – kenapa Malaysia tidak mampu mengikut jejak langkah Singapura, seragamkan sistem pendidikan dan gunapakai satu sahaja sistem bahasa dalam proses pendidikan – Bahasa Malaysia?

Kalau nak banding dengan sistem yang wujud di Singapura yang berteraskan satu identiti, dah ada banyak sangat identiti pendidikan di Malaysia ni sebenarnya. Kau masuk sekolah kebangsaan, kau belajar dalam bahasa melayu. Masuk kelas sains, belajar bahasa inggeris. Masuk SJK, belajar bahasa SJK tu.

Benda macam ni, selain tak mampu menyatupadukan masyarakat, juga tak mampu memupuk masyarakat dengan satu identiti, dan pertukaran pandangan dan ideologi akan berlaku dengan amat minimum.

Jadi kenapa aku sarankan Bahasa Malaysia sebagai bahasa pengantar? Sebab yang amat jelas, sebab kita semua orang Malaysia. Di saat kita masih tercari-cari identiti nasional, kan ke elok kalau kita terapkan dekat anak-anak kita ini namanya menjadi orang Malaysia – mampu berbahasa Malaysia. Malulah kalau dah 60 tahun jadi rakyat Malaysia tapi ringgit pun tak reti nak sebut.

Satu lagi sebab kenapa aku usulkan Bahasa Malaysia adalah kerana dalam aspek ilmu, penterjemahan merupakan salah satu kunci kepada bermulanya zaman keemasan sesuatu tamadun. Hakikat ilmu bukanlah untuk diterima dan ditelan mentah-mentah. Ilmu perlu melalui proses dan validasi, dan andaikata kita mengambil bahasa Malaysia sebagai bahasa ilmu, orang kita akan berusaha menterjemah karya luar, dan sewaktu penterjemahan tersebut sendiri, segala bentuk ilmu yang diterjemah itu akan melalui proses validasi kali kedua – sesuatu yang kita tak akan jumpa kalau kita ambil ilmu secara terus dari bahasa Inggeris.

Ya, kaedah ini akan memakan masa, tapi kita nak kejar apa? Tahun 2020 dah sampai, dan kita masih di sini. Sekurang-kurangnya dengan mengambil bahasa Malaysia sebagai bahasa ilmu kita, kita akan mampu membina identiti kita sendiri, dan pada masa yang sama, penterjemahan karya-karya ilmiah juga membuka peluang pekerjaan kepada masyarakat.

Point Kedua: Sekularisasi Pendidikan.

Mengambil kata-kata Albert Einstein, Siti Kasim mengatakan bahawa pendidikan dan agama perlu dipisahkan. Agama merupakan satu indoktrin, kerana ia menghentikan manusia dari berfikir.

Tidakkah Siti Kasim tahu bahawa ada satu agama yang sememangnya menyuruh umatnya untuk tidak berhenti berfikir?

Kak, tujuan uama pendidikan adalah untuk membolehkan manusia berfikir, dan hal ini sebenarnya selaras dengan apa yang ditekankan oleh Islam. Yang menjadi percanggahan masa kini adalah dalam perbahasan perkara ghaib – perkara yang sememangnya tidak mampu dicerap oleh objek fizikal – dan disitulah agama menjadi panduan untuk kita.

Benda ni biar yang ahli je yang bincang. Orang awam sebenarnya lagi elok kalau mampu lihat perkara ni dari kaca mata yang berbeza.

Untuk memisahkan agama dengan pendidikan secara total adalah satu kebodohan, kerana untuk mendapat agama sendiri kita perlu melalui jalan pendidikan.

Aku tak nampak langsung apa perlunya dia letakkan point sekularisme perlu dalam proses pendidikan. Apa masalahnya kalau kau diajar untuk berminda saintifik, pada masa yang sama masih mempunyai keyakinan terhadap wujudnya tuhan?

Point Ketiga: Sains.

Sains, tidak dinafikan, membawa kepada kemajuan yang kita ada sekarang. Tanpa bantuan sains, kita mungkin masih lagi hidup dalam zaman 60-an, dengan penuh kemunduran. Maka aku akui argument Siti Kasim untuk membina masyarakat yang berminda saintifik merupakan salah satu matlamat kita, akibat dari point nombor 2 (sekularisasi ilmu), aku mampu membaca bahawa matlamat akhir yang ingin Siti Kasim tuju adalah masyarakat yang berminda saintifik semata-mata.

Hal ini sebenarnya adalah tidak holistik.

Menuju ke era baru, Revolusi Indutri 4.0 misalnya, ramai pemacu industri berpandangan bahawa kita perlu mula menerapkan nilai-nilai kemanusiaan dalam masyarakat kita. Nilai kemanusiaan ini termasuklah nilai adab, moral dan agama yang menjadikan manusia itu manusia.

Kita mampu lihat di banyak negara-negara maju, yang rakyatknya berminda saintifik, Jepun contohnya, meskipun mereka mengecap kemajuan yang pesat dalam bidang sains, namun akibat daripada masyarakat mereka yang terlalu berpaksikan materialistik, kadar bunuh diri di Jepun adalah amat tinggi. Hal ini memberi indikasi bahawa meskipun kita mampu mencapai kemajuan, namun hilangnya manusia dan kemanusiaan yang memacu kemajuan itu juga akan membawa kepada bencana dalam masyarakat.

Apa solusi yang ingin aku ketengahkan?

Pengislaman ilmu.

.hH

Idea pengislaman ilmu sebenarnya bukanlah idea baru, sebaliknya ia adalah bertujuan untuk membentuk satu world-view yang tidak saja meliputi sains dan kemajuan duniawi, namun juga tidak melupakan aspek kemanusiaan dan menitikberatkan manusia dalam membentuk masyarakat Malaysia.

Mungkin ada yang akan meradang dengan idea Islamisasi Ilmu. Mana boleh, kita ada berbilang bangsa, kenapa perlu tekankan Islam kepada bangsa lain?

Itu sekadar pandangan. Mungkin Menteri Pendidikan yang baru boleh perhalusi benda ini dan perkenalkan pe-Malaysia-an ilmu? Kita tunggu.


Nostradamus Pernah Meramalkan Kemunculan Si Misai Kontot

Setiap kali menjelang awal tahun baru, bersedialah mendengar pelbagai ramalan di laman media sosial. Salah satu ramalan terkenal ialah ramalan-ramalan yang dibuat oleh Nostradamus. Mengikut kepercayaan sesetengah orang di Barat, figura ini sudah meramal pelbagai peristiwa seperti serangan bom atom Hiroshima dan Nagasaki serta pembunuhan John F. Kennedy. Siapa sebenarnya Nostradamus ini sehingga dipercayai oleh sesetengah pihak di Barat?

Nostradamus atau nama sebenarnya Michel de Notredame dilahirkan pada 1583 di Saint-Remy, Perancis. Walaupun disingkirkan dari sekolah perubatan pada usia muda, itu tidak menghalangnya daripada menjadi pakar perubatan di Agen pada 1530-an. Semasa tahun 1540-an, Nostradamus dikenali kerana memperkenalkan pelbagai alat perubatan yang membantu mengurangkan isu wabak penyakit.

Tetapi lelaki ini lebih dikenali sebagai tukang tilik dan amat popular dalam kalangan ramai orang termasuk permaisuri Raja Henry II Perancis, Catherine of Medici. Malah, namanya mula dikenali selepas dikatakan berjaya meramal kemangkatan baginda. Nostradamus mendakwa seekor singa muda akan menewaskan singa tua di medan pertempuran dengan menusuk mata si singa tua. Henry II kemudiannya mangkat selepas mata baginda ditusuk tombak seorang kesatria lain dalam satu perlawanan laga tombak.

Nostradamus turut dikatakan telah meramal pemergiannya terlebih dahulu. Pada tahun 1566, pada malam sebelum beliau menghembuskan nafas terakhir, kata-kata Nostradamus terhadap setiausahanya berbunyi, “Kamu tidak akan melihat aku hidup pada waktu pagi.” Tidak lama selepas itu, beliau mati akibat gout dan mayatnya ditemui pada sebelah pagi.

Semasa hayatnya, Nostradamus banyak membuat ramalan dalam bentuk sajak-sajak beritma. Ia kemudiannya dibukukan dengan judul Centuries/The Prophecies pada 1555. Kemudian, ia dicetak semula untuk edisi kedua beberapa tahun kemudian. Untuk edisi kedua Centuries/The Prophecies, Nostradamus mendedikasikan buku itu kepada Henry II.

Nostradamus dikenali kerana suka membuat ramalan yang bersifat kabur dan sukar difahami. Akibatnya, mana-mana peristiwa bersejarah boleh saja disesuaikan mengikut rangkap-rangkap sajaknya.

Contohnya, kisah pembunuhan John F. Kennedy. Mengikut ramalan Nostradamus, seorang lelaki yang baik akan dibunuh dari tempat tinggi dan seseorang yang tidak bersalah akan dituduh sebagai pembunuh. Dari satu segi, Kennedy dibunuh akibat tembakan senapang yang dilepaskan dari tingkap sebuah bangunan perpustakaan di Kansas.

Sementara pembunuhnya Lee Harvey Oswald tidak pernah dibuktikan bersalah dan mati sebelum sempat dibicarakan. Konspirasi yang menyelubungi insiden menyayat hati ini seolah-olah menunjukkan ramalan Nostradamus menjadi kenyataan. Tetapi penulis yang mengikuti kes pembunuhan JFK berpandangan ramalan tersebut tidak tepat berdasarkan kronologi peristiwa pembunuhan beliau yang dibuat beberapa tahun sebelumnya.

Ada juga ramalan yang dikatakan sama dengan insiden direkodkan dalam sejarah. Misalnya, Nostradamus mendakwa dua buah kota bakal mengalami kemusnahan yang tidak pernah disaksikan di mana-mana. Ia berkemungkinan serangan bom atom ke atas Hiroshima dan Nagasaki di mana skala kemusnahannya tidak pernah disaksikan oleh manusia.

Rangkap sajak Nostradamus yang sama turut menyebut tentang kebuluran dan penularan penyakit selepas kedua-dua kota tersebut musnah. Ini berkemungkinan merujuk kepada kebuluran dan penyakit-penyakit radiasi yang dialami populasi dua bandaraya itu selepas serangan.

Tetapi yang paling membuatkan namanya dikenali ialah ramalan tentang kemunculan Adolf Hitler. Mengikut catatannya, Nostradamus meramalkan seorang budak lelaki muncul dari Eropah Barat, datang dari keluarga miskin dan mampu memimpin tentera dengan lidahnya.

Ia dilihat bertepatan dengan Hitler di mana beliau mempunyai latar belakang keluarga miskin dan lahir berhampiran Hister. Walaupun ada mengatakan itu merupakan kesilapan terjemahan, Hister ialah satu kawasan Danube yang berhampiran dengan tempat kelahiran Hitler. Dan seperti semua sedia maklum, Hitler amat berkarisma dalam kalangan ahli rejim termasuk pihak tentera.

Benar, Si Misai Kontot menginspirasikan kejayaan awal kempen Blitzkrieg semasa tahun-tahun awal Perang Dunia Kedua (WWII). Tetapi kesilapan demi kesilapan taktikal terutama di Medan Timur akhirnya memakan diri. Hitler kemudiannya membunuh diri pada 30 April 1945 bersama isterinya Eva Braun.

Ia mengundang persoalan, apakah ramalan Nostradamus benar-benar boleh dipercayai? Dengan pelbagai kenyataan yang kabur, mana-mana peristiwa bersejarah boleh saja diubah agar bersesuaian dengan setiap sajak beritmanya.

Sebagai seorang Muslim, amat molek untuk mengingatkan bahawasanya ramalan sebegini wajib ditolak dan tidak dipercayai sepenuhnya. Ini kerana perbuatan meramal masa depan bersifat syirik di sisi agama. Justeru, berhentilah mempercayai perkara sebegini dan sentiasa berpegang kepada al-Quran dan as-Sunnah sebagai pedoman hidup.

RUJUKAN

Readman, K. (2021, 7 Jun). Nostradamus and Hitler: Could a 16th Century Physician See the Future?. Ancient-Origins.


Katak Dalam Simbolik Agama-Agama Seluruh Dunia

Katak dan kodok mungkin bukanlah pilihan utama dalam kalangan pencinta haiwan. Namun masih, ia merupakan sebahagian daripada kenangan zaman persekolahan yang dikongsi oleh kebanyakan pelajar aliran sains. Sejarah juga mempunyai tempat yang khusus buat katak. Ia muncul dalam pelbagai legenda, kepercayaan, dan kesenian dunia.

Bagi tamadun Mesir Purba misalnya, katak dilihat sebagai simbol kehidupan dan kesuburan. Hal ini kerana haiwan tersebut membiak dengan banyak seiring limpahan Sungai Nil yang berlaku secara tahunan – suatu peristiwa yang dianggap sebagai nadi buat tamadun Mesir kerana ia menyuburkan tanah di sekelilingnya.

Justeru dalam panteon mereka, terdapat beberapa figura katak yang dipuja. Antaranya Heqet si dewi berkepala katak dan Kek si dewa berbentuk katak. Tamadun Mesopotamia juga mengaitkan katak dengan unsur yang lebih kurang sama. Ia muncul sebagai salah satu watak yang terlibat dalam perteling.kahan antara Dewi Inanna dan Dewa Enki – suatu kon.flik yang boleh disamakan dengan kon.flik Athena-Ares dan Amaterasu-Susanoo.

Dalam legenda Yunani, katak mungkin paling sinonim dengan dongengan Aesop. Setidak-tidaknya, terdapat lapan buah kisah berkaitan katak terkandung di dalam fabel beliau yang usianya menjangkau pertengahan kurun ke-6 Sebelum Masehi. Antaranya adalah kisah Dua Ekor Katak, Katak dan Lembu, dan Katak Yang Menginginkan Raja.

Bagi masyarakat China, katak umumnya dikaitkan dengan kesembuhan, keabadian, dan keberuntungan (khususnya dalam perniagaan). Adakalanya, ia turut diasosiasikan dengan tenaga bulan. Legenda utama perihal katak dalam tamadun China adalah legenda yang melibatkan Liu Hai, seorang cendekiawan kurun ke-10 Masehi yang dipuja sebagai salah satu dewa Tao.

Legenda ini kemudian dibawa ke Jepun lalu melahirkan legenda Gama-Sennin, atau kadangkala disebut sebagai Kosensei. Signifikasi katak dalam literasi Jepun diserlahkan lagi menerusi Jiraiya Gōketsu Monogatari,yang diterbitkan pada tahun 1839. Hari ini, kandungan naskhah tersebut dihidupkan semula hasil sentuhan Masashi Kishimoto dalam karyanya, Naruto.

Di Barat, katak dilihat sebagai azimat – sama ada untuk tujuan baik mahupun jahat. Hal ini bertitik tolak daripada sifat sebahagian spesis katak itu sendiri (katak puru misalnya) yang mengandungi ra.cun dan zat halusinogen. Efek halusinasi sebagai penenteram emosi membuatkan ekstrak katak dipandang penting dalam kelangsungan ritual keagamaan tertentu.

Bercerita dalam konteks agama, nama katak turut muncul dalam al-Qur’an ketika Allah SWT menceritakan perihal tujuh mu.sibah yang melanda bumi Mesir saat firaun mengingkari ajaran Nabi Musa alaihissalam – pertama sebagai a.zab dan teguran terakhir buat firaun, kedua sebagai mukjizat yang membenarkan baginda Nabi Musa, dan ketiga sebagai bukti rahmat Allah yang memberi peluang dan peluang buat manusia seangkuh firaun.

Dua mu.sibah awal berlaku dalam bentuk kemarau dan kegagalan tuaian buah-buahan; “Dan sesungguhnya Kami telah menimpakan Firaun dan kaumnya dengan musim kemarau dan kekurangan buah-buahan supaya mereka insaf mengambil pelajaran.” (Al-A’raf: 130)

Mu.sibah panjang ini kemudian dihilangkan. Namun sayang, firaun masih enggan beriman. Allah kemudian menghantar lima mu.sibah lain secara bersilih ganti, yang salah satunya adalah gerombolan katak; “Maka Kami kirimkan kepada mereka taufan, belalang, kutu, katak, dan darah sebagai bukti yang jelas. Tetapi mereka tetap menyombongkan diri dan mereka adalah kaum yang menderhaka.” (Al-A’raf: 133)

Kisah serupa juga terkandung di dalam Kitab Keluaran (Book of Exodus), di mana gerombolan katak yang memenuhi setiap jalan disifatkan sebagai satu daripada sepuluh mu.sibah yang melanda Mesir.

RUJUKAN

Ashley Cowie. (7 Februari 2018). An Ambiguous Amphibian: The Everchanging Frog Symbol in World Myth. Ancient Origins.
https://www.ancient-origins.net/myths-legends-europe/ambiguous-amphibian-everchanging-frog-symbol-world-myth-009560

Syafiq Salleh. (19 Ogos 2014). Teguran Terakhir Buat Firaun. Ikim FM.
https://ikimfm.my/teguran-terakhir-buat-firaun/

Gabi Greve. (25 Februari 2018). Gama Sennin Toad. Gokuraku Paradies.


Bagaimana Tentera Legion Rom Dilatih?

Sepanjang lebih seribu tahun sejarahnya (753 SM – 476 M), Empayar Rom memahat nama sebagai adikuasa dunia. Terutama dalam bidang ketenteraan. Banyak peperangan yang mereka harungi  – baik pada era Republik (510-31 SM) mahupun Imperial (31 SM – 476 M).

Antaranya seperti Perang Samnium (343-290 SM), Perang Pyrrhic (280-275 SM), Perang Punic (264-146 SM), Perang Saudara Caesar (49-45 SM), dan Perang Alemanni (251-270 M).

Bagi penggemar sejarah Rom, menyebut nama-nama ini memang boleh membawa fikiran kita ke serata tempat – dari Itali dan Kepulauan Greek hingga ke Afrika Utara dan Eropah Barat. Erti kata lain, banyak suku dan bangsa di dunia pernah bertentang senjata dengan mereka.

Namun, sukar sebenarnya untuk kita kuantifikasikan nisbah kalah-menang Empayar Rom. Walaupun jika diikutkan, data itu penting dalam menilai kekuatan mereka secara tuntas. Di laman Quora, ada yang cuba membincangkan hal ini.

Menurut perkongsian mereka, peratus kemenangan Empayar Rom adalah 70-75%. Ini satu nilai yang relatif tinggi. Sekali gus, meletakkan legion Rom sebagai antara unit tentera terampuh sepanjang masa.

Bercakap tentang legion, setiap legion terdiri daripada 5,000-6,000 orang tentera. Secara purata, seramai 120 orang daripada mereka akan bersara setiap tahun. Justeru untuk mengisi kekosongan yang ditinggalkan (sama ada sebab bersara, dilepaskan, terkorban, atau dipindahkan lokasi), kira-kira 250 orang rekrut baru diperlukan.

Kebiasaannya, pegawai yang paling sibuk dalam proses pengambilan tentera baru ini ialah doktor dan pelatih. Kedua-duanya merupakan sebahagian daripada unit immune.

Immune merujuk kepada sepasukan tentera berpangkat tinggi yang mahir dalam kepakaran tertentu – seperti kejuruteraan, kejurulatihan, pengendalian artileri, pertukangan kayu, dan perubatan. Sesuai dengan pangkat, mereka ini menerima bayaran yang lebih tinggi dan dikecualikan daripada tugas tertentu seperti penggalian parit dan rondaan di benteng.

Kebanyakan rekrut diambil dari kawasan luar bandar. Ini kerana populasi di sana cenderung lebih cergas dan alah dengan suasana susah. Rata-rata mereka juga memiliki latar belakang yang ada sangkut-paut dengan asas seorang tentera – misalnya tukang besi, pemburu, dan pelapah daging.

Antara wilayah yang sinonim dengan bakat-bakat muda ialah Illyricum (kini merangkumi negara Albania, Kosovo, Montenegro, Serbia, Bosnia & Herzegovina, Croatia, dan Slovenia). Mereka memang terkenal gagah, walaupun dahulu pernah bermusuhan dan bahkan berperang dengan Rom (dalam Perang Illyrian; 229-219 SM).

Justeru, warga Illyricum ini boleh diumpamakan seperti tentera-tentera Qingzhou – yang mulanya adalah anggota Serban Kuning namun kemudian diserap sebagai unit elit Cao Cao selepas mereka tewas perang.

Baik. Berbalik kepada cerita pengambilan tentera, setiap rekrut perlu memenuhi beberapa kriteria. Misalnya mempunyai badan yang sihat dan cergas serta berketinggian sekurang-kurangnya 168 cm. Mereka juga perlu berusia 17 tahun dan ke atas, serta memiliki kewarganegaraan Rom. Bagi rekrut bukan-warganegara, mereka akan diserap ke dalam pasukan kerahan (auxiliary troops).

Oh sebelum terlupa, rekrut juga mestilah bujang. Kalau sudah berkahwin, rumah tangganya akan serta-merta terbatal sejurus memasuki khidmat tentera. Peraturan begini memang ketat, tetapi agak munasabah.

Sebab, khidmat tentera memang lama. Sampai 25 tahun. Dengan dasar empayar yang rajin ‘bertegur-sapa’ dengan jiran tetangga, maka selalunya memang kena tunggu sehingga bersaralah baru ada peluang untuk kembali ke pangkuan keluarga.

Walaupun begitu, bekalan tentera muda sentiasa tersedia. Faktornya ringkas sahaja; menjadi tentera bermaksud mempunyai kelangsungan hidup yang terjamin. Yakni, gaji yang bagus, pemakanan dan perubatan yang terjaga, dan kalau beruntung, dapat pula wang pencen untuk manfaat hari tua. Mereka yang bukan-warganegara pula akan terus diberi kerakyatan apabila habis tempoh perkhidmatan.

Jadi, profesion sebagai tentera memang lumayan. Tetapi, ia tidak datang tanpa cabaran.

Sebaik sahaja rekrut baru diambil, mereka akan dihadapkan dengan latihan selama empat bulan. Latihan ini merangkumi empat perkara utama; berarak bersama kelengkapan penuh, berlatih menggunakan senjata, bergerak mengikut formasi, dan berhempas mendirikan kem. Sepanjang tempoh ini, mereka dibenarkan untuk menarik diri pada bila-bila masa.

Biasanya, latihan berarak adalah yang pertama diajarkan. Kalau tonton filem ketenteraan seperti PASKAL pun, latihan sebegini memang lazim dipaparkan – berarak sejauh beberapa kilometer sambil membawa peralatan dan kelengkapan perang penuh.

Ini penting kerana untuk mengekalkan formasi pasukan ketika bergerak dari satu kawasan ke satu kawasan, stamina dan keseragaman amat diperlukan.

Bagi rekrut dalam legion Rom, setiap hari mereka perlu menyelesaikan perjalanan sejauh 29 kilometer dalam masa enam jam sambil membawa kelengkapan seberat 20 kg. Pada penghujung tempoh latihan, jarak tersebut ditambah menjadi 35 km.

Kelengkapan asas bagi setiap tentera Rom ialah cassis (pelindung kepala), lorica segmentata (baju perisai), focale and cingulum (penutup leher dan tunik), gladius (pedang 18-24 inci), pilum (tombak), scutum (perisai), dan caligae (but perang).

Ini tidak termasuk barangan lain dalam kit peribadi, seperti baju gentian, bekalan makanan, periuk memasak, penyodok pendek, penggiling tangan, dan dua batang kayu (untuk bina palisade).

Di samping jarak perjalanan dan berat bebanan, faktor permukaan bumi dan cuaca juga diambil kira. Justeru, mereka dikerah untuk meredah bukit-bukau dan mengharungi hujan mahupun salji. Latihan berenang turut dirangkumkan, memandangkan ia satu senaman yang berkesan untuk meningkatkan kecergasan.

Dalam latihan berarak ini juga mereka diajarkan tentang pelbagai formasi. Contohnya formasi phalanx dan formasi baji (wedge formasi).

Apabila sudah mahir perihal formasi, mereka diajarkan pula tentang cara membina kem tentera. Perkara ini penting terutama ketika berada di kawasan musuh, sebagai perlindungan sementara di waktu malam. Sebab itu, selain pedang dan perisai, cangkul juga merupakan kelengkapan asas bagi seseorang tentera Rom. Kebiasaannya, kem ini merangkumi parit, benteng pertahanan, dan pagar palisade dan ia perlu dibangunkan dalam masa lima jam.

Dalam latihan penggunaan senjata pula, mereka umumnya diberikan kelengkapan yang dua kali ganda lebih berat berbanding senjata sebenar. Tujuannya mudah – supaya hayunan dan genggaman ketika menggunakan senjata sebenar lebih kuat dan bertenaga. Senjata yang digunakan tidak hanya terhad kepada pedang dan perisai. Setiap rekrut turut dilatih melempar tombak, menunggang kuda, dan memanah.

Memang kalau lihat komposisi sesebuah legion pun, biasanya ia terdiri daripada 3,600 infantri berat dan disokong oleh sejumlah kavalri dan infantri ringan – sehingga jumlahnya mencapai sekitar 5,000-6,000 orang.

Selepas kesemua latihan tersebut selesai dijalani, rekrut akan diminta memberi sumpah setia sebelum menerima tatu SPQR (Senatus Populusque Romanus) sebagai tanda pengenalan diri. Lantas, khidmatnya sebagai tentera legion Rom pun bermula – dan hanya disudahkan oleh tiga perkara; digugurkan, bersara, atau terkorban.

RUJUKAN:

Preskar, Peter. (2021, 9 October). The Badass Training of the Roman Army. History of Yesterday.


8 Orang Tokoh Ulama Dan Sarjana Islam Yang Hidup Melangkaui Usia 90 Tahun

Tanggal 28 Januari ini (2018), genaplah ulang tahun kelahiran seorang tokoh akademik dan sarjana tersohor tanah air iaitu Y. M. Prof. Diraja Dr. Ungku Abdul Aziz bin Ungku Abdul Hamid yang ke-96 tahun! Wow! Betapa besarnya angka umurnya, begitu jugalah besarnya sumbangan beliau dalam bidang ilmu dan kemajuan rakyat negara ini yang dipeloporinya. Semoga Allah SWT terus mengurniakan beliau kesihatan tubuh badan yang baik dan kehidupan seharian beliau yang senantiasa dirahmati Allah SWT.

Berkaitan dengan usia Prof. Ungku Aziz yang panjang itu, pada artikel kali ini, penulis berminat untuk membincangkan secara ringkas perihal lapan orang tokoh ulama dan sarjana Islam yang hidup melebihi usia 90 tahun dan mencecah hidup umur seabad. Senarai ini adalah kajian penulis sendiri berdasarkan tokoh-tokoh ulama dan sarjana Islam terkemuka dalam sejarah Alam Melayu dan antarabangsa yang penulis ketahui dan pasti akan tahun kelahiran dan kematian mereka berdasarkan beberapa sumber.

Terdapat juga beberapa orang tokoh sarjana Islam dan ulama yang diketahui mempunyai usia melebihi 90 tahun dan mencecah usia seabad (mengikut kalender Masihi) seperti Ibnu Miskawayh, 89-98 tahun (320 H (932 M) / 325 H (936 M) / 330 H (941 M) – 1030 M), Mimar Sinan, 89-99 tahun (1489 / 1490 / 1494 / 1499 – 1588), Engku Tua Raja Ahmad ibni Raja Haji fisabilillah, 94-101 tahun (17??-18??), bahkan Shaykh Wan Daud al-Fatoni dikatakan mencecah usia 78-127 tahun! (1133 H (1720 M) / 1153 H (1740 M) / 1183 H (1769 M) – 1847 M).

Namun, seperti yang dapat dilihat, anggaran tahun-tahun kelahiran mereka terdapat perbezaan yang begitu besar jika dibandingkan dengan pelbagai pandangan sarjana dalam pelbagai sumber. Sekurang-kurangnya, dalam senarai yang disusun oleh penulis di bawah, meskipun terdapat beberapa perbezaan pendapat tentang anggaran kelahiran mereka bagi beberapa orang tokoh, tetapi perbezaan tahun tersebut hanyalah sejauh satu tahun. Sekiranya ada tokoh ulama dan sarjana Islam lain yang sebenarnya layak dimasukkan dalam senarai tetapi tiada dalam senarai ini, penulis memohon maaf atas kejahilan penulis dan diharap para pembaca dapat kongsikan tokoh ulama dan sarjana Islam tersebut dalam ruangan komen. Senarai ini akan disusun mengikut kiraan menaik:

8. Shaykh Hj. Abdullah Fahim (91 / 92 tahun) (1869 / 1870 – 27 April 1961)

Shaykh Abdullah bin Ibrahim merupakan tokoh ulama dan juga Mufti pertama negeri Pulau Pinang selepas kemerdekaan negara. Beliau dilahirkan pada tahun 1286 H (1869 M), tetapi ada juga catatan ilmiah yang menyatakan bahawa beliau dilahirkan pada tahun 1870. Gelaran “Fahim” atau beliau lebih dikenali sebagai Pak Him bermaksud “orang yang faham agama.”

Beliau adalah datuk kepada mantan Perdana Menteri kita yang kelima iaitu Tun Abdullah bin Hj. Ahmad Badawi. Beliau dilahirkan di Makkah. Bapanya, Shaykh Ibrahim bin Tahir membuat keputusan untuk menetap di Tanah Suci tersebut untuk mendalami ilmu-ilmu agama dan mengajar di Masjidil Haram sehinggalah beliau meninggal dunia. Shaykh Abdullah juga mengikuti jejak langkah ayahnya dengan melakukan perkara yang sama.

Beliau mendalami pelbagai bidang ilmu agama seperti Usuluddin, Syariah, Tasawwuf, Kesusasteraan Arab, Falak dan Tafsir selain mempelajari ilmu politik dan antarabangsa daripada ramai guru dan ulama di sana. Walau bagaimanapun, beliau lebih dikenali sebagai seorang ulama yang pakar dalam ilmu Falak.

Apabila beliau kembali ke Tanah Melayu pada tahun 1916, beliau dilantik sebagai guru agama dan mudir (Pengetua) di beberapa buah pondok dan madrasah di Pulau Pinang, Kedah dan Perak, bahkan beliau pernah dilantik sebagai guru agama kepada Sultan Kedah ketika itu. Pada tahun 1944, beliau telah membuka, mentadbir dan mengajar di Sekolah Agama Daeratul Ma’arif al-Wataniyyah di Pulau Pinang.

Beliau juga adalah antara tokoh ulama Tanah Melayu yang memainkan peranan yang besar dalam membangkitkan semangat orang Melayu menentang penjajahan Inggeris terutamanya ketika penubuhan Malayan Union. Beliau mempunyai hubungan yang rapat dengan tokoh-tokoh pemimpin UMNO terutamanya dengan Tunku Abdul Rahman Putra al-Haj dalam menasihati Tunku berkenaan hal-hal politik semasa.

Bahkan, Shaykh Abdullah Fahim adalah ulama yang bertanggungjawab dalam menentukan tarikh kemerdekaan Persekutuan Tanah Melayu yang sesuai iaitu pada 31 Ogos 1957 apabila diminta nasihat oleh Tunku Abdul Rahman berkenaan perkara tersebut. Apabila Majlis Agama Islam Negeri Pulau Pinang (MAINPP) ditubuhkan pada tahun 1960, Shaykh Abdullah Fahim telah dilantik sebagai Mufti Pulau Pinang yang pertama.

7. Prof. Shaykh Dr. Yusuf al-Qardawi (91 tahun) (9 September 1926-)

Prof. Shaykh Dr. Yusuf bin Abdullah adalah seorang tokoh ulama antarabangsa terkemuka kelahiran Mesir dan lulusan Universiti al-Azhar. Gelaran “al-Qardawi” adalah dinisbahkan pada nama keluarganya iaitu “Qaradh.” Beliau mula melanjutkan pengajian ke Universiti al-Azhar pada tahun 1952 daripada peringkat Ijazah Sarjana Muda sehinggalah berjaya memperoleh PhD pada tahun 1973 dengan tesis berkenaan Fiqh az-Zakat.

Beliau terlibat dengan pertubuhan Ikhwan al-Muslimin sejak di bangku sekolah lagi dan pernah dipenjarakan ketika zaman pergolakan politik di Mesir pada era 1950-an. Beliau banyak menjalankan pelbagai kegiatan dan memberi sumbangan dalam bidang pendidikan, dakwah dan kebajikan kepada umat Islam khususnya di Mesir dan Qatar. Beliau pernah menyandang jawatan sebagai Penyelia Hal Ehwal di Kementerian Wakaf dan Jabatan Kebudayaan Islam al-Azhar, Pengasas dan Dekan Fakulti Shari’ah dan Pengajian Islam, Universiti Qatar (1977-1990), Pengarah Kolej Agama, Qatar (1961-1972), Pengarah Bahagian Pengajian Islam di Fakulti Pendidikan, Qatar (1973) dan Pengarah Pusat Pengkajian Sunnah dan Sirah, Universiti Qatar (1991 sehingga kini).

Sebagai tokoh ulama yang dihormati dan disegani, beliau merupakan Pengerusi Kesatuan Ulama Sedunia, Ahli Majlis Rabitah al-Alam al-Islami di Makkah, Ahli Lembaga Fiqh Islam di Makkah, Ahli Majlis Pengajian Islam Eropah di Perancis termasuk Penasihat Syariah di beberapa buah bank Islam. Beliau juga merupakan pengasas laman web “Islam Online” yang terkenal.

Dalam dunia akademik, beliau lebih dikenali dengan karya-karya penulisannya dalam pelbagai bidang fiqh seperti Fiqh al-Maqasid, Fiqh al-Nusus, Fiqh al-Waqi’, Fiqh al-Muwazanat, Fiqh Alawlawiyyat, Fiqh al-Taghayyur, Fiqh al-Jihad, Fiqh al-Thaurah, Fiqh al-Iqtisadi al-Islami, Fiqh ad-Daulah, Fiqh al-‘Aqalliyyat, Fiqh al-Wasatiyyah dan Fiqh al-Da’wah. Antara penulisan beliau yang masyhur ialah seperti Fiqh az-Zakat dan al-Halal wa al-Haram fi al-Islam.

Sumbangan beliau mendapat pengiktirafan di seluruh dunia dan ini dapat dilihat melalui pelbagai anugerah yang diterimanya seperti Anugerah Ekonomi Islam Bank Pembangunan Islam (1411H), Anugerah Antarabangsa Raja Faisal Arab Saudi dalam bidang Pengajian Islam (1413H), Anugerah Kecemerlangan Sarjana Universiti Islam Antarabangsa Malaysia (UIAM) (1996), Anugerah Sultan Hassanul Bolkiah Brunei dalam bidang Fiqh (1997), Anugerah Sultan al Uwais, Emiriyah Arab Bersatu (UAE) (1999), Anugerah Antarabangsa Dubai (2000) dan Anugerah Tokoh Maal Hijrah Malaysia (2009).

6. Shaykh Muhammad Idris al-Marbawi (92 / 93 tahun) (1895 / 1896 – 13 Oktober 1989)

Shaykh Muhammad Idris bin Abdul Rauf merupakan seorang tokoh ulama terkenal di Alam Melayu pada abad ke-20. Beliau lahir di Makkah tetapi kedua-dua ibu bapanya berasal dari Kampung Lubok Merbau, Kuala Kangsar, Perak. Tarikh lahirnya ialah pada 28 Zulkaedah 1896 bersamaan 12 Mei 1896 sebagaimana yang beliau nyatakan sendiri dalam Kamus al-Marbawinya. Walau bagaimanapun, terdapat juga pendapat sarjana dan kajian yang menyatakan tarikh lahirnya ialah pada 1 November 1895. Gelaran “al-Marbawi” dinisbahkan pada nama kampung halaman kedua-dua orang ibu bapanya. Pada usianya 10 tahun, beliau bersama keluarganya pulang ke Tanah Melayu dan disekolahkan di Sekolah Melayu Lubuk Merbau, Perak, sebelum melanjutkan pengajian agama di beberapa buah pondok di Perak, Kedah, Pulau Pinang dan Kelantan.

Kemudian, beliau bekerja sebagai guru mengajar agama di sebuah sekolah di Perak. Beliau melanjutkan pengajian di Universiti al-Azhar di Mesir pada tahun 1924 sehingga berjaya memperoleh Ijazah Sarjana Muda dan terus menetap di sana selama 33 tahun iaitu sehingga tahun 1967. Ketika dalam pengajian di Mesir beliau aktif dalam kegiatan penulisan majalah persatuan pelajar Melayu di sana, bahkan beliau juga mempunyai syarikat percetakan sendiri di Mesir yang bernama Matba’ah al-Marbawiyyah.

Beliau amat dikenali sebagai penulis Qomus al-Marbawi, kamus dwi-bahasa Arab-Melayu yang popular di Mesir dan Alam Melayu yang diterbitkan pada tahun 1937 dan diulang cetak sehingga kini tidak kurang daripada 24 kali. Selain itu, beliau banyak menghasilkan penulisan ilmu-ilmu agama seperti Kitab Bahrul Mazi, Tafsir Qur’an Marbawi, Bulughul Maram, Usul al-Islam dan banyak lagi.

Atas sumbangannya yang besar dalam bidang agama dan penulisan, beliau dikurniakan gelaran Ijazah Doktor Kehormat oleh Universiti Kebangsaan Malaysia pada tahun 1980. Beliau juga merupakan penerima anugerah Tokoh Ma’al Hijrah Kebangsaan yang pertama iaitu pada tahun 1908 Hijrah bersamaan tahun 1987 ketika berusia 91 tahun.

5. Prof. Emeritus Shaykh Dr. Abdul Karim Zaydan (92 / 93 tahun) (1921 – 27 Januari 2014)

Shaykh Abdul Karim bin Zaydan bin Biej al-‘Aani adalah seorang tokoh ulama dan sarjana tersohor kelahiran Iraq. Dalam sijil kelahirannya, tercatat tahun kelahirannya ialah pada tahun 1917, tetapi menurut beliau sendiri, tahun sebenar kelahirannya ialah pada tahun 1339 H bersamaan tahun 1921 M. Ini disebabkan anggaran umur yang dilakukan oleh sistem pendaftaran kelahiran tempat tersebut ketika itu. Beliau menerima pendidikan sekolah dan pengajian tinggi di Iraq dan Mesir. Beliau berjaya memperoleh PhD daripada Universiti Kaherah, Mesir pada tahun 1962 dalam bidang Syariah.

Beliau merupakan Pensyarah yang lama berkhidmat di Universiti Baghdad di Iraq dan pernah dilantik sebagai Profesor malah Dekan sehingga dikurniakan gelaran Profesor Emeritus oleh universiti tersebut atas pengiktirafan sumbangannya yang besar dalam bidang akademik terutamanya dalam bidang Syariah. Beliau juga pernah berkhidmat sebagai Profesor di Universiti San’a di Yaman dalam bidang Syariah.

Beliau telah menghasilkan pelbagai penulisan ilmiah yang berharga dan menjadi rujukan utama dalam bidang Syariah dan dakwah di banyak universiti dan pengajian tinggi seluruh dunia serta diterjemah ke dalam banyak bahasa. Antara karya beliau tersebut ialah seperti Kitab al-Wajiz fi Usul al-Fiqh dan Kitab Usul ad-Dakwah. Pada tahun 1997, pada usia 76 tahun, Kerajaan Arab Saudi telah menganugerahkannya Hadiah Antarabangsa Raja Faisal dalam bidang pengajian Islam atas sumbangan besarnya dalam bidang tersebut terutamanya penghasilan 11 jilid kitab kajian terperincinya berkenaan wanita dan keluarga dalam perundangan Islam.

4. Tuan Guru Hj. Salleh Masri (95 / 96 tahun) (1875 – 30 Mei 1971)

Tuan Guru Haji Saleh bin Baki merupakan seorang tokoh ulama dan pendidik di Tanah Melayu. Beliau dilahirkan di Kampong Rasah, Negeri Sembilan dan mendapat pendidikan awal di Sekolah Melayu Bukit Nenas, Seremban sebelum melanjutkan pelajaran dalam bidang agama di Sumatera. Beliau kemudian melanjutkan pelajaran di Madrasah Sungai Dua, Pulau Pinang selama tiga tahun, sebelum belajar di Madrasah Padang Lalang selama tiga tahun dan berangkat ke Mesir untuk mendalami ilmu agama di Universiti al-Azhar pada tahun 1899.

Sekembalinya beliau di Tanah Melayu, beliau telah membuka Madrasah Masriyyah di Pulau Pinang pada 17 Mac 1906. Madrasah tersebut dinamakan “Masriyyah” atau “Misriyyah” sempena nama tempat Mesir, tempat beliau mendalami pengajian agama. Begitu juga dinisbahkan dengan gelarannya “Masri” atau “Misri.” Ini kerana sistem pengajian di madrasah tersebut dilaksanakan mirip seperti sistem pengajian moden di Universiti al-Azhar iaitu menggabungkan pengajian agama dengan pelajaran akademik yang lain seperti Bahasa Melayu, Matematik, Ilmu Mantik dan Kraftangan. Kepimpinan, peranan dan ketokohan yang ditunjukkan oleh Tuan Guru Haji Salleh menyebabkan madrasah tersebut muncul sebagai madrasah yang amat berpengaruh di negeri Pulau Pinang, terutamanya di Seberang Prai dan melahirkan ramai tokoh ulama tanah air terkemuka daripada institusi pengajian tersebut.

3. Prof. Diraja Dr. Ungku Abdul Aziz (96 tahun) (28 Januari 1922-)

Prof. Ungku Abdul Aziz bin Ungku Abdul Hamid merupakan seorang tokoh cendikiawan yang sebenarnya tidak perlu diperkenalkan lagi kerana rakyat Malaysia secara umumnya mengenali tokoh ini. Beliau banyak menyumbang jasa terhadap perkembangan kemajuan rakyat Malaysia khususnya umat Islam di negara ini. Ayah beliau merupakan keluarga kerabat diraja Johor manakala ibunya pula seorang wanita berbangsa Turki. Beliau dilahirkan di London tetapi dibesarkan di Batu Pahat, Johor.

Beliau melanjutkan pengajiannya di peringkat Sarjana Muda dalam bidang ekonomi di Universiti Malaya dan berjaya memperoleh PhD juga dalam bidang ekonomi di Universiti Waseda, Jepun. Beliau mula dilantik sebagai Pensyarah di Universiti Malaya pada tahun 1952 dan dinaik pangkat sebagai Profesor pada tahun 1961. Pada tahun 1968, beliau mencatat sejarah Universiti Malaya apabila dilantik sebagai orang Melayu dan rakyat Malaysia pertama menjawat jawatan Naib Canselor di universiti pertama ditubuhkan di Tanah Melayu (Malaysia) tersebut. Bahkan, setakat ini, beliau merupakan Naib Canselor Universiti Malaya yang paling lama berkhidmat dalam sejarah universiti tersebut iaitu selama 20 tahun (1968-1988).

Pada tahun 1978, atas ketokohan dan kesarjanaannya, beliau dianugerahkan gelaran Profesor Diraja, jawatan tertinggi dalam bidang akademik dan beliau merupakan satu-satunya orang yang memegang gelaran seumur hidup tersebut di Malaysia sehingga ke hari ini. Pada tahun 1986, beliau dianugerahkan gelaran Profesor Emeritus, satu lagi gelaran berprestij dalam bidang akademik. Beliau banyak menyumbangkan jasa kepada negara. Beliau merupakan Pengarah Dewan Bahasa dan Pustaka yang pertama. Beliau juga adalah antara orang yang bertanggungjawab memberi idea dan menubuhkan Lembaga Urusan Tabung Haji, sebuah badan yang bertanggungjawab menguruskan jemaah haji Malaysia. Di Universiti Malaya, beliau adalah tokoh yang terlibat dalam pengasasan Pusat Asasi Sains dan Akademi Pengajian Islam yang telah melahirkan ramai sarjana dalam kedua-dua bidang akademik tersebut.

2. Tok Ku Paloh (99 / 100 tahun) (1817 – September 1917)

Sayyid Abdul Rahman bin Sayyid Muhammad al-Aidrus merupakan seorang tokoh ulama berketurunan Sayyid yang berpengaruh di Terengganu dan Patani. Beliau dilahirkan pada tahun 1233 Hijrah bersamaan tahun 1817 Masihi di Kampung Cabang Tiga, Kuala Terengganu. Beliau menerima pendidikan awal pengajian ilmu-ilmu agama daripada bapanya, Sayyid Muhammad al-Aidrus atau lebih dikenali sebagai Tok Ku Tuan Besar, seorang tokoh ulama yang berpengaruh dalam hal ehwal agama Islam di negeri Terengganu.

Tok Ku Paloh kemudiannya melanjutkan pengajian agamanya di Makkah dan berguru dengan ramai ulama. Sekembalinya beliau ke Tanah Melayu, beliau memusatkan aktiviti pengajaran agamanya di Kampung Paloh, Terengganu. Antara anak muridnya ialah tokoh-tokoh ulama pejuang tanah air seperti Haji Abdul Rahman Limbong dan Tok Janggut, malah baginda Sultan Terengganu sendiri ketika itu iaitu Sultan Zainal Abidin III. Beliau begitu berpengaruh dalam kerajaan Terengganu sehingga dilantik sebagai Ahli Majlis Mesyuarat Negeri Terengganu. Di bawah pentadbiran beliau, Kampung Paloh ditadbir mengikut undang-undang Syariah.

Tok Ku Paloh juga seorang tokoh ulama pejuang tanah air. Sepanjang hayatnya, pihak Inggeris tidak berjaya mencampuri urusan pemerintahan negeri Terengganu sepertimana yang telah terjadi di negeri-negeri Tanah Melayu yang lain ketika itu. Hanya selepas beliau meninggal dunia dan kemangkatan Sultan Zainal Abidin III setahun selepas itu, baharulah pihak Inggeris berjaya mencampuri urusan pemerintahan negeri Terengganu (1919).

Tok Ku Paloh juga pernah membantu pejuang-pejuang Pahang iaitu Dato’ Bahaman, Tok Gajah dan anaknya, Mat Kilau berlindung daripada pihak Inggeris, walaupun beliau menerima tekanan hebat daripada delegasi Inggeris dari Pahang yang diketuai oleh Hugh Clifford. Selain seorang pejuang agama, bangsa dan tanah air, beliau juga seorang pengamal tariqat Naqsyabandiyyah. Beliau meninggalkan beberapa penulisan berharga terutamanya karyanya berkenaan akidah dan tasawwuf yang bertajuk Ma’arij al-Lahfan li-at-Taraqqi ila Haqaiq al-Irfan.

1. Shaykh Arsyad al-Banjari (101 tahun) (19 Mac 1710 – 13 Oktober 1812)

Shaykh Muhammad Arsyad bin Abdullah adalah tokoh ulama silam terkemuka yang paling panjang usianya yang penulis ketahui dan dapat dipastikan. Beliau dilahirkan pada tanggal 15 Safar 1122 Hijrah bersamaan 19 Mac 1710. Beliau merupakan seorang ulama besar dan Mufti Kesultanan Banjar (Banjarmasin, Kalimantan) yang berpengaruh sekitar abad ke-18, baik dalam bidang keagamaan, sosial mahupun politik. Beliau juga merupakan anak angkat kepada Sultan Tamhidullah II, iaitu Sultan Banjar ketika itu. Beliau mendalami ilmu-ilmu agama di Makkah dan Madinah dengan tokoh-tokoh ulama di sana selama 35 tahun bersama-sama tiga orang sahabatnya yang juga tokoh-tokoh ulama Melayu silam tersohor iaitu Shaykh Abdul Samad al-Falimbani, Shaykh Daud al-Fatoni dan Shaykh Abdul Wahab Bugis sebelum pulang semula ke kampung halamannya dan berdakwah, mengajar dan membimbing masyarakat dengan membuka pondok pengajian pesantren, memajukan kawasan kampungnya dan menegakkan institusi keagamaan di negerinya seperti mahkamah Syariah.

Shaykh Arsyad bukan sahaja dihormati dan disegani sebagai seorang tokoh ulama dalam kalangan masyarakat Melayu, bahkan pegawai-pegawai Belanda turut menghormati ketokohan beliau dengan memanggilnya dengan panggilan “Tuan Haji Besar.” Beliau memiliki hubungan yang rapat dengan golongan istana Kesultanan Banjar sebagai seorang penasihat Sultan terutamanya dengan Sultan Tamjidillah dan puteranya, Sultan Tahmidillah. Sepanjang hayatnya, beliau telah menghasilkan banyak kitab pengajian agama yang menjadi rujukan para ulama Alam Melayu. Antara kitabnya yang masyhur ialah “Sabil al-Muhtadin li-Tafaqquhi fi Amr ad-Din” yang membahaskan perkara-perkara fiqh ibadat dalam mazhab Syafi’e. Beliau meninggal dunia pada 13 Oktober 1812 bersamaan 6 Syawal 1226 Hijrah dalam usia 102 tahun mengikut kalender Masihi atau 105 tahun menurut kalender Hijrah.

Sebenarnya, terdapat ramai lagi tokoh ulama dan sarjana Islam tanah air dan antarabangsa yang panjang usianya (lebih 80 tahun), seperti Abdul Qadir al-Jilani, 87 tahun (1078-1166), Shaykh Ahmad Deedat, 87 tahun (1918-2005), Shaykh Tahir Jalaluddin, 87 tahun (1869-1956), Prof. Tan Sri Syed Muhammad Naquib al-Attas, 87 tahun (1931-) dan ramai lagi.

Ada juga tokoh ulama dan sarjana Islam yang meninggal dunia pada usia muda (kurang 49 tahun) seperti Imam Nawawi, 45 tahun (1233-1277) dan Imam Hasan al-Banna, 42 tahun (1906-1949). Mereka semua memanfaatkan usia mereka sebaiknya dalam menabur jasa dan sumbangan kepada umat Islam terutamanya dalam aspek ilmu, dakwah, kepimpinan dan pembangunan masyarakat. Contohilah akhlak mereka, perjuangan mereka, pelajari dan manfaatkanlah ilmu-ilmu peninggalan mereka. Semoga mereka yang telah meninggal dunia dicucuri rohnya dan ditempatkan dalam kalangan orang-orang yang bertakwa di sisi Allah SWT. Bagi mereka yang masih hidup, semoga kehidupan mereka senantiasa di bawah rahmat dan keredaan Allah SWT.

Rasulullah SAW pernah bersabda apabila ditanya oleh seorang lelaki, siapakah (golongan) manusia yang terbaik, lalu baginda menjawab: “Sesiapa yang panjang usianya dan baik amalannya….” (riwayat at-Tirmizi). Rasulullah SAW juga pernah bersabda bahawa tiga perkara yang akan berterusan pahalanya kepada seseorang walaupun setelah seseorang itu telah mati ialah sedekah jariah, ilmu yang pernah diajarkan olehnya dan dimanfaatkan oleh orang lain serta doa daripada anak yang soleh dan solehah. Berlumbalah kita melakukan tiga perkara tersebut untuk mendapat keredaan Allah SWT sebagai “saham” setelah kematian kita kelak sementara hayat kita masih ada di muka bumi ini.

Untuk maklumat lebih lanjut berkenaan mereka dalam perbincangan di atas dan sumbangan mereka, para pembaca boleh merujuk sumber-sumber rujukan berikut:

SENARAI RUJUKAN:

– Chamil Wariya, Abdullah Ahmad Badawi, Perjalanan Politik PM ke-5, Utusan Publications, 2004.

– Mohammad Redzuan Othman, “Syeikh Junid Tola (1886-1948): Ulama Progresif, Penggerak Kesedaran Politik dan Kemajuan Sosio-Ekonomi Masyarakat,” dalam Persada Jauhari. Kumpulan Esei Sempena Persaraan Prof. Emeritus Dato Wira Dr. Mohd. Yusoff Hashim, 2012.

– Abdul Rahman Hj. Abdullah (ed.), Biografi Agung Sheikh Arsyad al-Banjari, Grup Buku Karangkraf Sdn. Bhd., Jan 2016.

– Ahmad Fauzi Abdul Hamid, “The Sayyids and Non-Confrontational Propagation of Islam to The Malay World via Adaptation of Local Knowledge,” dalam Nurul Farhana Low Abdullah & Mohamad Rashidi Pakri (eds.), Retracing Tradition for a Sustainable Future: The Malaysian Experience, Penerbit Universiti Sains Malaysia (USM), 2013.

– Mohd. Syafiq Borhannuddin, “Ungku Aziz Perspective on ‘Development,’” dalam Turkish Journal of Islamic Economics, Vol. 2, No. 1, Februari 2015, hlmn. 1-15.

– Syed Hadzrullatfi Syed Omar, Rohaizan Baru, Engku Ibrahim Engku Wok Zin, et al., “Works by Terengganu’s Scholars of The 19th Century in Dignifying The Study of Islamic Knowledge Based on The Qur’an,” dalam Asian Social Science, Canadian Center of Science and Education, Vol. 10, No. 9, 2014, hlmn. 128-136.

– Zulkifli Hasan, “Yusuf al-Qaradawi dan Sumbangan Pemikirannya,” dalam Gjat, Vol. 3, No. 1, Jun 2013, hlmn. 51-66.

– Faisal Ahmad Shah, “Sumbangan Sheikh Mohamed Idris al-Marbawi dalam Penentuan Identiti Perawi: Tumpuan Kepada Kitab Bahr al-Madhi.”

– Wan Mohd. Saghir Abdullah, “Tok Ku Paloh Al-Aidrus Pejuang Islam dan Bangsa Melayu,” dalam ruangan Bicara Agama, Utusan Online, pautan: http://ww1.utusan.com.my/utusan/info.asp?y=2006&dt=0918&pub=utusan_malaysia&sec=bicara_agama&pg=ba_01.htm&arc=hive#ixzz54XNb4G7b, arkib 18 September 2006, dirujuk pada bulan Januari 2018.

– Laman web rasmi as-Shaykh Abdul Karim Zaidan, pautan: http://drzedan.com/, diakses pada bulan Januari 2018.

– Wan Mohd. Saghir Abdullah, “Abdullah Fahim – Ulama Mahir Ilmu Falak,” dalam ruangan Bicara Agama, Utusan Online, pautan: http://ww1.utusan.com.my/utusan/info.asp?y=2004&dt=0219&sec=Bicara_Agama&pg=ba_01.htm#ixzz557g95Eqx, arkib 19 Februari 2004, diakses pada bulan Januari 2018.

– Laman web rasmi penerima Hadiah Antarabangsa Raja Faisal, pautan: http://kfip.org/professor-abd-alkarim-zedan-biej/, dirujuk pada bulan Januari 2018.


Artifak Kesultanan Melayu Melaka 500 Tahun Ditemui!

Sesiapa saja yang membaca buku Tasjil Anis Salatin – Rahsia Agung Melaka pasti merasa kagum dengan setiap aspek kegemilangan Kesultanan Melayu Melaka (KMM) yang didedahkan penulis Farahana Shuhaimi. Dan sedikit demi sedikit, pelbagai artifak yang menyokong skala kehebatan Melaka pada zaman silam muncul dan menggamit minat pengkaji arkeologi dan peminat sejarah.

Terbaru, serpihan papan dan kayu jenis merbau dipercayai digunakan sebagai struktur kapal dagang atau pe.ra.ng zaman KMM, ditemui tertanam di kawasan tambakan laut di Kota Syahbandar, Pulau Melaka baru-baru ini. Serpihan papan dan kayu tersebut dikatakan berusia 500 tahun.

Selain serpihan papan dan kayu, pasukan pengkaji arkeologi turut menemui ratusan duit syiling lama yang dikatakan berasal dari era Sultan Mahmud Shah, era Syarikat Hindia Timur Belanda (VOC) dan real Portugal. Artifak lain yang menarik perhatian mereka ialah serpihan seramik seperti tembikar dan porselin dari China. Serpihan seramik ini dihasilkan semasa era Dinasti Ming dan Dinasti Qing.

Menurut Exco Pelancongan, Warisan dan Kebudayaan Melaka, Datuk Muhammad Jailani Khamis, kerja-kerja ekskavasi di kawasan itu telah dibuat pada akhir bulan lepas. Pasukan arkeologi terdiri daripada pakar-pakar dari Jabatan Warisan Negara dan Perbadanan Muzium Melaka (PERZIM). Selain pelbagai jenis artifak, mereka turut menemui beberapa struktur dan rangka kapal karam yang masih utuh.

Selain artifak-artifak dari zaman KMM, Portugal dan Belanda, pasukan arkeologi turut menemui 27 artifak yang lebih lama dari era-era berkenaan. Ini termasuk porselin, seramik, tempayan, pendayung dan celadon yang dihasilkan semasa Dinasti Song (960-1279). Jika semua artifak dapat dibuktikan pentarikhannya, ini menunjukkan Kota Syahbandar sudah berperanan sebagai pelabuhan sebelum dan selepas penubuhan KMM.

Bagi memastikan proses ekskavasi berjalan lancar, Datuk Jailani memberitahu peruntukan kecemasan akan disalurkan kerajaan negeri kepada pasukan pengkaji. Ini bagi memastikan proses ekskavasi tidak digugat oleh masalah kewangan. Ini kerana Datuk Jailani percaya masih banyak artifak yang belum dikeluarkan berikutan para air laut yang lebih tinggi dan pembinaan tambak laut sejak 2015.

Beliau turut memberi jaminan kawasan tersebut akan dilindungi dengan PERZIM dipertanggungjawabkan mengawal keselamatan tapak berkenaan. Bagi meningkatkan peluang menemui artifak-artifak bersejarah termasuk bangkai kapal karam, lebih banyak peralatan termasuk radar penembusan tanah (GPR) akan digunakan oleh pasukan pengkaji. Kesemua artifak yang ditemui akan dijadikan sebagai bahan pameran sejarah di Kompleks Pelancongan Samudera Perzim.

Penemuan signifikan ini bukan kali pertama ditemui di Pulau Melaka. Pada September tahun lepas, pasukan pengkaji dari PERZIM dan Jabatan Warisan Negara menemui pelbagai artifak bersejarah berusia 900 tahun di Pulau Melaka-Taman Melaka Raya. Antara artifak yang ditemui ketika itu seperti serpihan tembikar, duit syiling dan serpihan kayu dipercayai berasal dari era Sultan Mahmud, Portugal, VOC dan China (Dinasti Song, Yuan, Ming dan Cheng).

RUJUKAN:

Mamat, A. (2020). Artifak dipercayai berusia lebih 900 tahun ditemui di Melaka. Berita Harian.

Mamat, A. (2021). Artifak berkaitan kapal dagang 500 tahun ditemui. Berita Harian.

Bernama. (2021). More than 500-year-old ship, coins found.


Muse – Sembilan Dewi Pengilham Karya Seni

Sembilan Dewi Muse di dalam mitologi Yunani disifatkan sebagai puteri kepada Zeus dan Mnemosyne (Memori). Masyarakat Yunani dan Rom purba memuja mereka sebagai dewi pengurnia ilham, idea, dan inspirasi kepada individu-individu yang terlibat dalam penghasilan karya kreatif seperti puisi, muzik, dan lukisan.

Mitos utama berkaitan Sembilan Dewi Muse tercantum di dalam karya Hesiod yang berjudul Theogony. Dalam karya tersebut, Hesiod mengisahkan kelahiran Muse sebagaimana berikut, “Sembilan malam suntuk Zeus bersemenda bersama Mnemosyne, jauh daripada manusia. Tatkala waktunya tiba; yakni setelah bulan bergulir dan musim berganti, si dewi Memori pun melahirkan sembilan puteri – kesemuanya berkongsi hati berkongsi rasa, bergirang gembira dalam nyanyi dan tari.”

Jika diimbau kembali, penisbahan Mnemosyne sebagai ibu kepada dewi-dewi Muse seperti yang didakwa oleh Hesiod sememangnya agak sesuai. Hal ini kerana Mnemosyne merupakan puteri Ouranos dan Gaia yang bertanggungjawab ke atas memori atau kotak ingatan.

Secara khusus, Mnemosyne dikaitkan dengan daya hafalan yang diperlukan oleh masyarakat Yunani dalam memelihara mitos dan sejarah mereka sebelum terbentuknya sistem tulisan. Oleh kerana itu, perkaitan antara Mnemosyne dan dewi-dewi Muse dilihat agak relevan.  Tambahan, Mnemosyne turut disifatkan sebagai pencipta bahasa, perkataan, dan melindungi peredaran zaman.

Selain versi Hesiod, mitos Dewi-Dewi Muse juga tampil dalam beberapa versi lain. Diodorus Siculus (sejarahwan Yunani) misalnya menyifatkan mereka sebagai puteri Ouranos dan Gaia. Homer di dalam Odyssey pula menyebutkan Muse sebagai zuriat Zeus, tanpa membuat apa-apa penisbahan dengan Mnemosyne.

Perbezaan versi ini bukan sekadar melibatkan kelahirannya, tetapi juga angka bilangannya. Nama Muse umumnya mewakili sembilan dewi. Namun menurut Pausanias (ahli geografi Yunani), jumlah mereka pada asalnya cuma tiga – iaitu Melete (Meditasi), Mneme (Memori), dan Aoede (Lagu). Kultus pemujaan mereka dimulakan oleh gergasi Otus dan Ephialtes, namun diubah oleh Pierus of Emathia yang membuat penambahan bilangan dan penukaran nama sebagaimana yang kita kenali hari ini.

Dewi-dewi Muse kononnya menetap di Gunung Olympus dan tempat kegemaran mereka ialah Gunung Helicon. Menurut sejarahwan, bapa Hesiod berasal dari bandar Aeolian, Asia Kecil. Beliau kemudian berpindah ke Ascra, sebuah kampung yang bertempat di sisi timur Gunung Helicon. Di sinilah Hesiod dilahirkan dan dibesarkan, justeru tidak hairan jika beliau mendakwa Gunung Helicon sebagai persinggahan dewi-dewi Muse.

Menurut Hesiod, nama kesembilan-sembilan dewi Muse berserta peranan dan simbol peribadi mereka adalah seperti berikut:

Walaupun disinonimkan dengan segala keayuan, dewi-dewi Muse turut disifatkan sebagai pantang dicabar. Dalam karya Ovid yang berjudul Metapmorphoses, diceritakan bahawa Pierus si raja Macedon mempunyai sembilan orang puteri yang dikenali secara kelompok sebagai Pierides.

Sebaik mencapai usia dewasa, mereka mengembara ke seluruh tanah Yunani dan berkunjung ke rumah dewi-dewi Muse untuk membuat perhitungan. Perhitungan ini memperta.ruhkan kedudukan dan tempat tinggal masing-masing – jika te.was, dewi-dewi Muse perlu meninggalkan Gunung Helikon dan Aganippe Hyantea, sementara Peirides pula perlu keluar daripada Emathia dan pergunungan Paeonia.

Cabaran tersebut diterima. Nimfa dipilih sebagai hakim. Acara lantas bermula. Pierides menghantar wakil yang menyanyikan kisah Gigantomachy (pertem.puran antara dewa-dewi Olympia dan Gigantes) yang penuh disulami kata-kata provo.kasi. Calliope yang mewakili Muse pula mendendangkan kisah pencu.likan Persephone dengan bernadakan melankoli.

Usai perhitungan, nimfa memutuskan dewi-dewi Muse sebagai pemenang. Alah sabung, menang sorak. Pierides yang tidak dapat menerima keka.lahan lantas melemparkan kata-kata ke.sat – tajam bak onak. Kesabaran Muse teruji. Mereka lantas menyum.pah Pierides menjadi burung murai, sesuai dengan kebecokan mereka.

Dewi-dewi Muse umumnya disifatkan sebagai perawan. Namun, ada beberapa mitos yang menamakan mereka sebagai ibu kepada beberapa orang perwira legenda. Antaranya termasuklah Orpheus, pemuzik dan pemuisi legenda Yunani yang didakwa sebagai puteri Calliope.

Pada hari ini, dewi-dewi Muse tidak lagi dipuja. Cuma, namanya masih dihidupkan sebagai perkataan bahasa Inggeris yang bermaksud ‘sumber inspirasi’ dan biasanya digunakan bagi merujuk mana-mana wanita yang wujudnya mengilhami sesebuah karya.

Ruang lingkup kesenian yang dipayungi oleh muse juga lebih meluas berbanding pada zaman dahulu; kini ia mencakupi seluruh bahan kesenian, kesusasteraan, dan pengetahuan. Perlambangan ini diabadikan menerusi penggunaan perkataan muzium (museum) yang diambil daripada perkataan mouseion dalam bahasa Yunani, yang bermaksud ‘kuil Muse’.

TERJEMAHAN
Wu Mingren. (6 April 2020). The Nine Daughters of Zeus and Memory, Goddesses of the Arts. Ancient Origins.